
PROJEKTLIGJI PËR EFIÇIENCË TË ENERGJISË (EE)
 
KAPITULLI I

DISPOZITAT E PËRGJITHSHME

Neni 1
Qëllimi 

1. Qëllimi i këtij ligji është që të përcaktojë kornizë ligjore gjithëpërfshirëse të nevojshme për promovimin dhe përmirësimin Efiçiencës së Energjisë (EE) në Republikën e Kosovës, duke i përcaktuar objektivat e politikave kombëtare, masat dhe caqet për Efiçiencë të Energjisë (EE) dhe duke i kontribuar kështu kursimit të energjisë, sigurisë së energjisë dhe mbrojtjes së mjedisit dhe luftimit të varfërisë energjetike.

2. Ky ligj është pjesërisht në përputhje me Direktivën 2012/27/BE të Parlamentit Evropian dhe të Këshillit, të datës 25 tetor 2012, për Efiçiencën e Energjisë (EE), të ndryshuar me Direktivën (EU) 2018/2002, ashtu siç është përshtatur për Komunitetin e Energjisë me Vendimin Nr. 2021/14/MC-EnC të Këshillit Ministror (KM) të Komunitetit të Energjisë (KE), të datës 30 nëntor 2021, si dhe pjesërisht në përputhje me Direktivës (EU) 2023/1791 të Parlamentit Evropian dhe të Këshillit, të datës 13 shtator 2023, për Efiçiencën e Energjisë (EE) dhe ndryshimin e Rregullores (BE) 2023/955 (rishikim).

3. Ky ligj është pjesërisht në përputhje Rregulloren (EU) 2017/1369 të Parlamentit Evropian dhe Këshillit të datës 4 korrik 2017 që vendos kornizën e etiketimit të energjisë dhe shfuqizon Direktivën 2010/30/EU. 

4. Ky ligj është pjesërisht në përputhje Direktivën 2009/125/EC të Parlamentit Evropian dhe Këshillit të datës 21 tetor 2009 për vendosjen e kornizës së përcaktimit të kërkesave për ekodizajn për produktet që ndërlidhen me energjinë.





Neni 2
 Fushëveprimi 

Ky ligj zbatohet nga të gjitha autoritetet publike, ekonomitë familjare, sektori privat dhe përdoruesit fundorë të energjisë, përfshirë ofruesit e shërbimeve të energjisë, dhe mbulon tërë zinxhirin e energjisë, përfshirë burimet primare, prodhimin, ruajtjen, transportimin, transmetimin, shpërndarjen, furnizimin dhe konsumin final të energjisë në sektorët përkatës.

Neni 3
 Përkufizimet 

1. Termat që janë përdorur në këtë ligj i kanë këto kuptime:

1.1. Agregatori – nënkupton ofruesin e shërbimit të kërkesës që kombinon ngarkesa të shumta të konsumit afatshkurtër për shitjen ose ofertën në tregjet e organizuara të energjisë;

1.2. AKCJ – nënkupton analizën e kostos së ciklit jetësor, ose teknikën e vlerësimit ekonomik që e përcakton koston e përgjithshme të zotërimit dhe operimit të një stabilimenti ose sistemi për një periudhë kohore që korrespondon me kohëzgjatjen e parashikuar të operimit;

1.3. Auditimi i energjisë – nënkupton procedurën sistematike, qëllimi i së cilës është që t’i gjejë informatat ekzistuese për konsumin e energjisë së një ndërtese, të një procesi dhe/ose pajisjeje industriale apo komerciale, si dhe të objekteve të shërbimeve publike apo private, që ta identifikojë dhe llogarisë potencialin për kursim të energjisë me kosto efektive dhe që t’i raportojë rezultatet;

1.4. Auditori i energjisë – nënkupton personin fizik të certifikuar sipas Programit të Certifikimit të Auditorëve të Energjisë, ose subjektin juridik me një person të certifikuar sipas Programit të Certifikimit të Auditorëve të Energjisë;

1.5. Barazia gjinore – ka kuptimin e njëjtë siç përcaktohet në ligjin përkatës për barazinë gjinore;

1.6. Bashkëprodhimi – nënkupton prodhimin e njëkohshëm dhe në një proces të energjisë termike dhe energjisë elektrike dhe/ose mekanike;

1.7. Certifikata e performancës energjetike – nënkupton certifikatën e lëshuar në përputhje me Ligjin për Performancën Energjetike në Ndërtesa, që e tregon performancën energjetike të një ndërtese ose një njësie të ndërtimit, të llogaritur sipas një metodologjie kombëtare të kalkulimit;

1.8. Efiçienca e Energjisë (EE) – nënkupton raportin ndërmjet rezultatit të arritur në formë të performancës, shërbimit, produktit ose energjisë së fituar, dhe energjisë së shpenzuar për këtë qëllim;

1.9. Eko-vozitja – nënkupton përshtatjen e sjelljeve të vozitjes që mund të rezultojnë në reduktimin e emetimeve dhe konsumit të energjisë;

1.10. Energjia – nënkupton të gjitha llojet e energjisë, duke përfshirë energjinë e lëndëve djegëse, energjinë termike, energjinë e marrë nga burimet e ripërtëritshme, energjinë elektrike ose çdo formë tjetër të energjisë;

1.11. Energjia bazë – nënkupton konsumin mesatar të energjisë dhe kostot e energjisë për një periudhë prej së paku dy (2) viteve para zbatimit të investimit, siç llogaritet përmes Auditimit të Energjisë (AE). Energjia bazë normalizohet duke përdorur variabla që ndikojnë në konsumin e energjisë, siç janë niveli i komfortit, ndriçimi, ventilimi dhe nivelet e tjera të komfortit të përcaktuara me rregullat dhe rregulloret në fuqi, kushtet mesatare klimatike në lokacion dhe variablat relevantë të tjerë. Normalizimi i energjisë bazë bëhet sipas praktikave të mira inxhinjerike dhe në përputhje me standardet përkatëse ndërkombëtare për menaxhimin e energjisë dhe Auditimin e Energjisë (AE);

1.12. Energjia elektrike – nënkupton formën e energjisë potenciale të ngarkesave në fushën elektrike, e cila përmes përçuesve metalikë u transmetohet konsumatorëve;

1.13. Energjia nga burimet e ripërtëritshme ose energjia e ripërtëritshme – nënkupton energjinë nga burimet e ripërtëritshme jofosile, përkatësisht energjinë nga era, energjinë diellore, përfshirë diellore termike dhe diellore fotovoltaike (FV), energjinë gjeotermike, energjinë e ambientit, energjinë e valëve, hidrocentralet, biomasën, gazin e deponisë, gazin e qendrës së trajtimit të ujërave të zeza dhe biogazin;

1.14. Energjia termike – nënkupton energjinë e destinuar për ngrohjen dhe/ose ftohjen e hapësirave, ngrohjen e ujit sanitar dhe përdorime industriale, e cila transportohet dhe shpërndahet përmes ujit, avullit ose gazrave, dhe prodhohet nga lëndët djegëse, burimet e ripërtëritshme, përfshirë burimet gjeotermike dhe diellore, si dhe energjia termike e pashfrytëzuar, për furnizimin e konsumatorëve përmes sistemeve qendrore të energjisë termike;

1.15. Financimi/granti/lloji tjetër i marrëveshjes – nënkupton çdo lloj tjetër të marrëveshjes ligjore midis FKEE-së dhe përfituesve, që ia mundëson FKEE-së të ofrojë përkrahje financiare, të kombinuar apo jo me grante dhe/ose asistencë teknike, për realizimin e investimeve në fushën e Efiçiencës së Energjisë (EE);

1.16. FKEE – nënkupton Fondin e Kosovës për Efiçiencë të Energjisë, siç është rregulluar me këtë ligj;

1.17. Furnizuesi – nënkupton ndërmarrjen energjetike që e kryen veprimtarinë e furnizimit;

1.18. Institucionet publike – nënkuptojnë institucionet dhe organet publike të nivelit qendror dhe lokal që ushtrojnë kompetenca publike në përputhje me legjislacionin përkatës në Republikën e Kosovës. Për qëllime të këtij ligji, Presidenca, Kuvendi, si dhe Ndërmarrjet Publike (NP) që kryejnë veprimtari ekonomike ose që veprojnë në mënyrë të pavarur, nuk përfshihen në kuadër të këtij përkufizimi;

1.19. Investimi në pasuritë e paprekshme (të drejtat jotrupore) – nënkupton investimin në shërbime të konsulencës, shfrytëzim, menaxhim, prokurim dhe/ose aktivitete të tjera që sigurojnë kursim të verifikueshëm të energjisë dhe/ose kursime financiare të lidhura me energjinë për marrësin e shërbimit energjetik, duke i ndryshuar kushtet e funksionimit të ndërtesave/objekteve të tij dhe/ose duke e përmirësuar menaxhimin e energjisë;

1.20. Investimi në pasuritë e luajtshme të ndashme – nënkupton investimin e bërë nga ndonjë ofrues i shërbimit energjetik në pasuritë që janë në pronësi të tij, që mirëmbahen dhe që përdoren nga ai, dhe që përdoren për t’i përmbushur nevojat e ndonjë përdoruesi fundor për energji;

1.21. Investimi në pasuritë e luajtshme të pandashme – nënkupton investimin e bërë nga një ofrues i shërbimeve energjetike në pasuritë në vijim, duke u bazuar në një kontratë të performancës së energjisë: në mbështjellësin e ndërtesës, pasuritë e nevojshme për shërbimin operacional të një ndërtese, duke përfshirë ndonjë pasuri që është menduar t’i përmbushë nevojat e veçanta të ndonjë përdoruesi fundor dhe që është e lidhur me ndërtesat/objektet e përdoruesit fundor, ashtu që nuk mund të ndahet ose një ndarje e tillë do të shkaktonte shpenzime të konsiderueshme ose do ta ulte vlerën e asaj pasurie;

1.22. Investitori i kontratës së performancës së energjisë – nënkupton palën që i bart shumicën e rreziqeve dhe që i merr shumicën e përfitimeve nga zbatimi i masave të parashikuara në ndonjë kontratë të performancës së energjisë;

1.23. Kërkesa ekonomikisht e arsyeshme – nënkupton sasinë e energjisë që nuk e kalon sasinë e energjisë së nevojshme për ngrohje dhe ftohje dhe që mund të plotësohet, në kushtet e tregut, përmes proceseve të tjera të prodhimit të energjisë, krahas bashkëprodhimit;

1.24. Komuniteti i Energjisë (KE) – nënkupton organizatën ndërkombëtare që synon t’u ndihmojë shteteve anëtare të saj që ta krijojnë një treg të integruar energjetik pan-evropian;

1.25. Konsumator i cenueshëm – nënkupton konsumatorin familjar, i cili për shkak të statusit të tij social dhe/ose gjendjes shëndetësore ka të drejtë të përfitojë furnizim me energji me kushte të veçanta;

1.26. Konsumatori familjar – nënkupton çdo person apo grup personash që kanë në pronësi dhe/ose posedim prona të destinuara për banim, apo që kanë të drejtë të marrin mbështetje nga institucionet shtetërore apo FKEE-ja për investime në Efiçiencë të Energjisë (EE);

1.27. Konsumatori fundor – nënkupton konsumatorin që e blen energjinë për përdorim vetanak;

1.28. Konsumi bruto përfundimtar i energjisë – nënkupton mallrat energjetike që u dorëzohen, për qëllime energjetike, shërbimeve të industrisë, transportit, amvisërisë, duke përfshirë shërbimet publike, bujqësinë, pylltarinë dhe peshkimin, konsumin e energjisë elektrike dhe ngrohjes nga dega e energjisë për prodhimin e energjisë elektrike, ngrohjes dhe prodhimin e lëndëve djegëse për transport dhe humbjet e energjisë elektrike dhe nxehtësisë në shpërndarje dhe transmision;

1.29. Konsumi final i energjisë – nënkupton tërë energjinë e furnizuar për industri, transport, amvisëri, shërbime dhe bujqësi. Kjo nuk përfshin energjinë e liferuar në sektorin e prodhimit të energjisë dhe vetëindustritë energjetike;

1.30. Konsumi primar i energjisë – nënkupton konsumin e përgjithshëm të energjisë vendase në tërë territorin e vendit, duke përfshirë humbjet në procesin e transformimit, transmisionit dhe shpërndarjes së energjisë, me përjashtim të konsumit të energjisë për qëllime joenergjetike;

1.31. Kontrata e performancës së energjisë – nënkupton marrëdhënien kontraktuale midis një marrësi dhe një furnizuesi të masave të përmirësimit të Efiçiencës së Energjisë (EE), e cila verifikohet dhe monitorohet gjatë tërë afatit të kontratës dhe si rezultat i së cilës pagesa për investimin e bërë në punë, shërbime ose mallra bëhet sipas një përmirësimi deri në nivelin e dakorduar në kontratë dhe/ose sipas kritereve të tjera të dakorduara të performancës së energjisë, duke përfshirë kursimet financiare. Metoda e krahasimit të konsumit të energjisë para dhe pas zbatimit të masave të Efiçiencës së Energjisë (EE) zakonisht përputhet me protokollet ndërkombëtare, siç është Protokolli Ndërkombëtar për Matje dhe Verifikim të Performancës;

1.32. Kontributi në Efiçiencë të Energjisë (EE) – nënkupton kontributin kombëtar indikativ në Efiçiencë të Energjisë (EE), përkatësisht masat e politikës së Efiçiencës së Energjisë (EE) që duhet të zbatohen për t’i arritur objektivat kombëtare të Efiçiencës së Energjisë (EE), të cilat përcaktohen në Planin Kombëtar të Integruar për Energjinë dhe Klimën. Kontributi në Efiçiencë të Energjisë (EE) mund të jetë pjesë e një plani për zbutjen e ndikimeve në mjedis;

1.33. Kursimet e parapara të kostos së energjisë – nënkupton kursimin e energjisë dhe shpenzimeve që pritet të realizohet nga investimi në Efiçiencë të Energjisë (EE), i llogaritur sipas kushteve të njëjta që janë përdorur për ta përcaktuar energjinë bazë;

1.34. Kursimi i energjisë – nënkupton sasinë e energjisë së kursyer, e cila llogaritet në kushte mjedisore normale që ndikojnë në konsumin e energjisë para zbatimit të masave për përmirësim të Efiçiencës së Energjisë (EE) dhe diferencën midis sasive të matura dhe/ose të llogaritura të energjisë së konsumuar pas zbatimit të atyre masave;

1.35. Marrësi i shërbimit energjetik – nënkupton personin fizik ose juridik që e zotëron një ndërtesë ose një objekt ku ofrohet shërbimi energjetik;

1.36. Marrëveshja ndërkombëtare e financimit – nënkupton marrëveshjen, pa marrë parasysh formën ligjore të saj, të nënshkruar midis një donatori apo Institucioni Financiar Ndërkombëtar dhe Republikës së Kosovës, që e përcakton mënyrën e përdorimit të fondeve të ofruara nga donatori, llojet e investimeve të pranueshme dhe kushtet dhe afatet e tjera që ndërlidhen me fondet e donatorëve;

1.37. Marrëveshja për shërbime energjetike – nënkupton marrëveshjen ligjore të nënshkruar ndërmjet FKEE-së dhe një subjekti publik, që ia mundëson FKEE-së të ofrojë shërbime të plota, duke përfshirë financimin për zbatimin e projekteve të Efiçiencës së Energjisë (EE), dhe t’i rikthejë investimet nga subjekti publik, duke u bazuar në kursimet e parashikuara të kostos së energjisë kundrejt energjisë bazë para investimit;

1.38. Marrëveshja vullnetare – nënkupton kontratën e lidhur ndërmjet një organi administrativ dhe një ose më shumë personave juridikë privatë, qëllimi i së cilës, përveç detyrimeve të përcaktuara me legjislacionin e Republikës së Kosovës, është kryerja e detyrave energjetike ose mjedisore mbi një objektiv të caktuar, ose përmirësimi i gjendjes së mjedisit ose të sistemit energjetik;

1.39. Masa individuale – nënkupton masën që zbatohet sipas një politike të Efiçiencës së Energjisë (EE) dhe që çon në një përmirësim të matshëm, të verifikueshëm dhe/ose të vlerësueshëm të Efiçiencës së Energjisë (EE);

1.40. Masat e politikave për Efiçiencë të Energjisë (EE)– nënkuptojnë mjetet mbështetëse rregullative, financiare, fiskale, vullnetare ose informative të krijuara dhe zbatuara nga pjesëmarrësit e tregut të energjisë me qëllim të zbatimit të masave të Efiçiencës së Energjisë (EE) dhe lehtësimit dhe stimulimit të ofrimit dhe prokurimit të shërbimeve energjetike;

1.41. Masat për përmirësim të Efiçiencës së Energjisë (EE)– nënkuptojnë masat përmes zbatimit të të cilave arrihet i njëjti rezultat duke konsumuar më pak energji ose arrihen rezultate më të mira duke konsumuar të njëjtën sasi të energjisë;

1.42. Mikrondërmarrja – nënkupton mikrondërmarrjen siç përcaktohet në ligjin përkatës për kontabilitet dhe raportim financiar;

1.43. Ministria – nënkupton ministrinë përgjegjëse për energjinë;

1.44. Ndërmarrja e madhe – nënkupton ndërmarrjen që nuk klasifikohet si mikrondërmarrje, ndërmarrje e vogël apo ndërmarrje e mesme;

1.45. Ndërmarrja e mesme – nënkupton ndërmarrjen e mesme siç përcaktohet në ligjin përkatës për kontabilitet dhe raportim financiar;

1.46. Ndërmarrja e vogël – nënkupton ndërmarrjen e vogël siç përcaktohet në ligjin përkatës për kontabilitet dhe raportim financiar;

1.47. Ngrohja dhe ftohja qendrore me Efiçiencë të Energjisë (EE) – nënkupton sistemet e ngrohjes dhe ftohjes qendrore që konsumojnë të paktën pesëdhjetë për qind (50%) të energjisë së marrë nga burimet e ripërtëritshme, ose pesëdhjetë për qind (50%) të energjisë termike të papërdorur, ose shtatëdhjetë e pesë për qind (75%) të nxehtësisë së marrë nga bashkëprodhimi dhe/ose pesëdhjetë për qind (50%) të kombinimit të energjisë dhe nxehtësisë së lartpërmendur;

1.48. Ngrohja qendrore ose ftohja qendrore – nënkupton shpërndarjen e energjisë termike në formë të avullit, ujit të ngrohtë apo lëngjeve të ftohura nga ndonjë burim qendror i prodhimit përmes një rrjeti shpërndarës në ndërtesa apo lokacione të shumta, për përdorimin e hapësirës apo procesit të ngrohjes apo ftohjes;

1.49. NKZE – nënkupton ndërtesën me konsum afër zero të energjisë, përkatësisht ndërtesën që ka performancë shumë të lartë energjetike, pothuajse zero, ose sasi shumë të vogël të konsumit të energjisë, e cila mbulohet në masë të madhe nga energjia e prodhuar nga burimet e ripërtëritshme në atë lokacion ose aty afër;

1.50. Nxehtësia e papërdorur – nënkupton nxehtësinë e gjeneruar si produkt në instalimet industriale ose të prodhimit të energjisë, ose në sektorin terciar, që do të shpërndahej pa u përdorur në ajër ose ujë;

1.51. Objektivi kombëtar për kursim të energjisë – nënkupton treguesin e konsumit primar të energjisë ose konsumit final të energjisë, i cili është përcaktuar në Planin Kombëtar për Energji dhe Klimë (PKEK);

1.52. Ofrimi i shërbimit energjetik – nënkupton realizimin e masave për ta përmirësuar Efiçiencën e Energjisë (EE) në pajisjet ose në ndërtesat/objektet e përdoruesve fundorë në bazë të një kontrate të performancës së energjisë, për të cilën ofruesi i shërbimit energjetik merr kompensim për kursimin e energjisë të arritur nga përdoruesi fundor nëpërmjet realizimit të investimit nga ofruesi i shërbimit energjetik;

1.53. Ofruesi i energjisë – nënkupton personin fizik ose juridik që i ofron energji një përdoruesi fundor në bazë të legjislacionit të Republikës së Kosovës dhe një marrëdhënieje kontraktuale;

1.54. Ofruesi i menaxhimit të energjisë – nënkupton personin fizik të certifikuar sipas Programit të Certifikimit të Menaxherëve të Energjisë ose ndonjë subjekt juridik me ndonjë person të certifikuar sipas Programit të Certifikimit të Menaxherëve të Energjisë;

1.55. Ofruesi i shërbimit energjetik – nënkupton personin fizik ose juridik që i ofron shërbime energjetike ose masa të tjera të përmirësimit të Efiçiencës së Energjisë (EE) një përdoruesi fundor ose një objekti në pronësi, posedim ose përdorim të marrësit të shërbimit energjetik;

1.56. Operatori i 	Sistemit të Shpërndarjes (OSSh) – nënkupton personin fizik ose juridik përgjegjës për operimin, mirëmbajtjen dhe sipas nevojës, zhvillimin e rrjetit të shpërndarjes në një zonë të caktuar, përfshirë, kur është e mundur, interkonektorët me sistemet e tjera, si dhe për garantimin e aftësisë afatgjate të rrjetit për të plotësuar kërkesat për shpërndarjen e energjisë;

1.57. Operatori i Sistemit të Transmetimit (OST) – nënkupton personin fizik ose juridik përgjegjës për operimin, mirëmbajtjen dhe sipas nevojës, zhvillimin e rrjetit të transmetimit në një zonë të caktuar, përfshirë kur është e aplikueshme, interkonektorët me sistemet e tjera, si dhe garantimin e aftësisë afatgjate të rrjetit për t’i plotësuar kërkesat për transmetimin e energjisë;

1.58. Palët e Komunitetit të Energjisë (KE)– nënkupton Palët Kontraktuese (PK), si dhe shtetet anëtare të Bashkimit Evropian (BE);

1.59. Parimi “Efiçienca e Energjisë (EE) së pari” – nënkupton prioritizimin e zgjidhjeve të Efiçiencës së Energjisë (EE) në politikat, planifikimin dhe vendimet për investime që ndikojnë në konsumin ose furnizimin me energji, duke përfshirë kursimet e energjisë, burimet nga ana e kërkesës, përgjigjen ndaj kërkesës dhe fleksibilitetin e sistemit, kur këto zgjidhje janë më kosto-efektive se zgjidhjet nga ana e furnizimit, duke marrë parasysh efiçiencën e sistemit, sigurinë e furnizimit, integrimin e sistemit energjetik dhe ndikimet përgjatë zinxhirit të energjisë;

1.60. Personi përgjegjës – nënkupton personin fizik ose juridik të organit publik, pjesëmarrësin në tregun e energjisë, ofruesin e shërbimit energjetik, Auditorin e Energjisë (AE), ndërmarrjen e kategorisë së parë ose ndonjë palë pjesëmarrëse tjetër;

1.61. Përmirësimi i Efiçiencës së Energjisë (EE) – nënkupton rritjen e Efiçiencës së Energjisë (EE) si rezultat i ndryshimeve teknologjike, të sjelljes dhe/ose ekonomike;

1.62. Pjesëmarrësi – nënkupton ndërmarrjen ose institucionin publik që ka marrë përsipër vullnetarisht që të arrijë objektiva specifike ose që është përfshirë në fushëveprimin e këtij ligji ose të ndonjë dokumenti të miratuar në bazë të këtij ligji;

1.63. Plani Kombëtar i Energjisë dhe Klimës (PKEK) – nënkupton aktin e planifikimit strategjik dhe dokumentin themelor të planifikimit të politikës për energji dhe klimë për Republikën e Kosovës, i cili përcakton, mes tjerash, objektivat kombëtare të Efiçiencës së Energjisë (EE);

1.64. Platforma për monitorim dhe verifikim (“Platforma”) – nënkupton platformën elektronike që përdoret për t’i raportuar dhe verifikuar parametrat e ndryshëm të kursimit të energjisë, duke përfshirë konsumin e energjisë;

1.65. Prodhimi – nënkupton procesin fizik ose kimik të shndërrimit të lëndëve djegëse ose Burimeve të Ripërtëritshme të Energjisë (BRE) në energji elektrike, ngrohje apo forma të tjera të energjisë;

1.66. Programi i certifikimit – nënkupton programin e aftësimit profesional që hartohet si pjesë e ndonjë politike për përcaktim të kompetencave, që përmbyllet me një provim që rezulton në kualifikimin e ekspertit në fushën e energjisë nëpërmjet lëshimit të një certifikate;

1.67. Prokurimi publik me Efiçiencë të Energjisë (EE) – nënkupton prokurimin nga ndonjë institucion publik të ndonjë produkti, shërbimi ose ndërtese me efiçiencë të lartë të energjisë, duke marrë parasysh efektivitetin e kostos, dobinë ekonomike, një gamë të gjerë të qëndrueshmërisë, përputhshmërisë teknike dhe konkurrencës së duhur;

1.68 Palë e besuar - nënkupton personin juridik të cilit Qeveria e Republikës së Kosovës (QRK) ose një organ tjetër publik i ka deleguar kompetencën ose e ka autorizuar për të zhvilluar, menaxhuar ose zbatuar, në emër të saj/tij, një skemë financimi për Efiçiencën e Energjisë (EE);

1.69. Qarkullues – nënkupton riinvestimin e kapitalit të ripaguar në Fond, të paguar nga përfituesit për investimet e përfunduara në Efiçiencë të Energjisë (EE) të financuara nga FKEE;

1.70 Qendër e të dhënave – nënkupton një strukturë ose grup strukturash, të dedikuara për akomodimin, ndërlidhjen dhe operimin e sistemeve të teknologjisë së informacionit dhe telekomunikimit, ku kryhen ruajtja, përpunimi dhe shpërndarja e të dhënave;

1.71. Raporti vjetor – nënkupton dokumentin që përgatitet çdo vit dhe pasqyron përparimin e bërë në zbatimin e objektivit kombëtar për Efiçiencë të Energjisë (EE);

[bookmark: _Hlk239854817]1.72. Regjistri Kombëtar i Efiçiencës së Energjisë (RKEE)– nënkupton platformën elektronike që i mbulon të gjitha bazat e të dhënave dhe platformat specifike ku përfshihen informatat për Efiçiencën e Energjisë (EE), siç janë: platforma për monitorim dhe verifikim, platforma elektronike për performancën energjetike në ndërtesa, inventari i ndërtesave të qeverisjes qendrore, skemat e kualifikimit, akreditimit dhe certifikimit, si dhe të gjitha informatat relevante të tjera për Efiçiencën e Energjisë (EE) të përcaktuara me këtë ligj;

1.73. Rinovimi i madh – nënkupton rinovimin e ndonjë ndërtese ku më shumë se njëzetepesë për qind (25%) e sipërfaqes së mbështjellësit të ndërtesës i nënshtrohet rinovimit, siç përcaktohet me ligjin përkatës për Performancë Energjetike në Ndërtesa;

1.74. Ruajtja e energjisë – nënkupton, shtyrjen e përdorimit përfundimtar të energjisë elektrike për një moment më të vonshëm se kur prodhohet, ose shndërrimin e energjisë elektrike në një formë të energjisë që mund të ruhet, ruajtjen e asaj energjie dhe rikonvertimin e mëvonshëm të asaj energjie në energji elektrike ose përdorimin e saj si bartëse të ndonjë energjie tjetër;

1.75. Sistemi i menaxhimit mjedisor – nënkupton një varg elementesh të ndërlidhura dhe ndërvepruese të masave mjedisore të një ndërmarrjeje, që i përcaktojnë detyrat ekologjike dhe një strategji për realizimin e tyre;

1.76. Sistemi i menaxhimit të energjisë – nënkupton një varg elementesh të ndërlidhura apo ndërvarura të një plani të menaxhimit, që e përcaktojnë objektivin për Efiçiencë të Energjisë (EE) dhe strategjinë për realizimin e atij objektivi;

1.77. Sistemi inteligjent i matjes – nënkupton sistemin elektronik që mund ta masë konsumin e energjisë duke ofruar më shumë informata se matësi konvencional dhe që mund të transmetojë dhe marrë të dhëna duke përdorur ndonjë formë të komunikimit elektronik;

1.78. Skema e obligimeve për Efiçiencë të Energjisë (EE) – nënkupton mekanizmin që i obligon palët e përfshira që t’i arrijnë dhe/ose prokurojnë objektivat e kursimit të energjisë duke zbatuar masa të dëshmuara të Efiçiencës së Energjisë (EE);

1.79. Subjektet publike – nënkuptojnë institucionet e nivelit qendror dhe lokal dhe Ndërmarrjet Publike (NP) që mund të marrin përkrahje për investime nga FKEE-ja në bazë të Marrëveshjeve për Shërbime Energjetike, apo të përfitojnë nga instrumentet e tjera financiare relevante të themeluara nga FKEE-ja;

1.80. Shërbimi energjetik – nënkupton dobitë pasurore të përfituara nga shërbimet e ndryshme, duke përfshirë operimin, shërbimin operacional dhe menaxhimin e procesit dhe/ose ndonjë kombinim të teknologjive me energji dhe Efiçiencë të Energjisë (EE), që në kushte normale çojnë në një rezultat të matshëm dhe të verifikueshëm në përmirësimin e Efiçiencës së Energjisë (EE) ose në ndonjë kursim primar të energjisë, bazuar në një kontratë të performancës së energjisë;

1.81. Shpërndarja e energjisë – nënkupton transportimin e energjisë përmes rrjetit ose sistemit të shpërndarjes, me qëllim të dërgimit të saj te konsumatorët, por pa përfshirë furnizimin.

1.821. Traktati i Komunitetit të Energjisë (TKE) – nënkupton Traktatin për Themelimin e Komunitetit të Energjisë (TKE) si organizatë ndërkombëtare, të krijuar ndërmjet Bashkimit Evropian (BE) dhe Palëve Kontraktuese (PK) fqinje për ta krijuar një treg të integruar pan-evropian të energjisë;

1.83. Varfëria energjetike – ka kuptimin e njëjtë siç përcaktohet me ligjin përkatës për energjinë;

1.84. Vlera financiare e kursimit të energjisë – nënkupton vlerën monetare të treguesve fizikë të kursimit të arritur dhe të verifikuar të energjisë, të shprehur në kWh ose xhaul, e dakorduar në një kontratë të performancës së energjisë;

1.85. Rregullatori  – nënkupton Zyrën e Rregullatorit për Energji (ZRrE) të Republikës së Kosovës, të themeluar si agjenci e pavarur sipas Ligjit për Rregullatorin e Energjisë;

2. Termat e tjerë që janë përdorur në këtë ligj kanë të njëjtin kuptim siç është përcaktuar në legjislacionin përkatës që mbulon fushën e energjisë.  

Neni 4
Zbatimi i parimit “Efiçienca e Energjisë  (EE) së pari”

1. Institucionet publike duhet të sigurojnë që parimi “Efiçienca e Energjisë (EE) së pari” gjatë vendimmarrjes për politika, planifikim dhe investime të mëdha që ndikojnë në konsumin ose furnizimin me energji, për investimet e mëdha me vlerë mbi njëqind milionë (100,000,000) euro për çdo projekt, ose mbi njëqind e shtatëdhjetë e pesë milionë (175,000,000) euro për projektet e infrastrukturës së transportit, kur këto investime ndikojnë në konsumin ose furnizimin me energji.

2. Për investimet nga paragrafi 1 i këtij neni, institucionet publike vlerësojnë, sipas rastit, nëse zgjidhjet e Efiçiencës së Energjisë (EE), përfshirë kursimet e energjisë, përgjigjen ndaj kërkesës, fleksibilitetin e sistemit dhe ruajtjen e energjisë, mund të ofrojnë zgjidhje më kosto-efektive se sa zgjidhjet nga ana e furnizimit.

3. Vlerësimi nga paragrafi 2 i këtij neni bëhet përmes analizës së kostos dhe përfitimit, duke marrë parasysh përfitimet energjetike, ekonomike, mjedisore, shëndetësore dhe sociale, si dhe ndikimin në varfërinë energjetike, kur është relevante.

4. Qeveria e Republikës së Kosovës (QRK), me propozim të Ministrisë, nxjerr akt nënligjor për kriteret, procedurat, metodologjinë e analizës së kostos dhe përfitimit, përgjegjësitë institucionale, monitorimin dhe raportimin për zbatimin e këtij neni.

KAPITULLI II
POLITIKAT E EFIÇIENCËS SË ENERGJISË (EE)

Neni 5
Objektivat kombëtare, caqet dhe masat politike në fushën e Efiçiencës së Energjisë (EE)

1. Objektivat kombëtare, caqet për Efiçiencën e Energjisë (EE) dhe kursimi i energjisë përcaktohen në kuadër të Planit Kombëtar për Energji dhe Klimë (PKEK) dhe dokumentet strategjike të sektorit të energjisë, në përputhje me këtë ligj dhe me detyrimet përkatëse të Republikës së Kosovës si palë e Komunitetit të Energjisë (KE).

2. Politikat kombëtare të Efiçiencës së Energjisë (EE) përcaktojnë kornizën ligjore, institucionale dhe masat politike për arritjen e objektivave dhe caqeve nga paragrafi 1 i këtij neni.

3. Zbatimi i politikave kombëtare të Efiçiencës së Energjisë (EE) përfshinë:

3.1 hartimin, miratimin dhe zbatimin e legjislacionit, strategjive, planeve të veprimit dhe programeve në fushën e Efiçiencës së Energjisë (EE);

3.2 integrimin e parimit “Efiçienca e Energjisë (EE) së pari” në politika, legjislacion, planifikim dhe vendimmarrje në përputhje me detyrimet e përcaktuar me këtë ligj;

3.3 identifikimin dhe mbështetjen e projekteve të Efiçiencës së Energjisë (EE), përfshirë vlerësimin e ndikimit, përcaktimin dhe ofrimin e asistencës teknike, zhvillimin dhe zbatimin e skemave mbështetëse për projektet e Efiçiencës së Energjisë (EE);

3.4  nxitjen e investimeve për përmirësimin e Efiçiencës së Energjisë (EE) , rritjen ekonomike të qëndrueshme dhe mbrojtjen e mjedisit;

3.5 përcaktimin e procedurave për Auditimet e Energjisë (AE) dhe sistemet e menaxhimit të energjisë, si dhe avancimin e kualifikimeve të ofruesve të shërbimeve energjetike, duke përfshirë Auditorët e Energjisë (AE), menaxherët e energjisë dhe ofrues tjerë të shërbimeve energjetike; 

3.6. ngritjen e vetëdijes dhe njohurive për Efiçiencën e Energjisë (EE) te përdoruesit fundorë, subjektet afariste dhe organet administrative dhe sipas nevojës, te subjektet që ushtrojnë veprimtari në sektorin e energjisë, përmes informimit dhe programeve të tjera;

3.7 zbatimin e praktikave të prokurimit publik për produkte, shërbime, ndërtesa dhe punë me performancë të lartë të Efiçiencës së Energjisë (EE);

3.8 rritjen e Efiçiencës së Energjisë (EE) në prodhim, transmetim dhe shpërndarje, duke i zbatuar masat e Efiçiencës së Energjisë (EE) në sistemin energjetik;

3.9 përmirësimin e Efiçiencës së Energjisë (EE) në pajisjet e konsumit final të energjisë, përmes mekanizmave për stimuj financiarë dhe masave përkatëse fiskale;

3.10 vënien në zbatim të skemave të kualifikimit dhe autorizimit për profesionistët në fushën e energjisë, duke përfshirë vlerësimin e nevojave për kapacitete profesionale;

3.11. heqjen e barrierave që pengojnë furnizimin me energji dhe përdorimin efiçientë të energjisë;

3.12. marrjen parasysh të përfitimeve publike të politikave të Efiçiencës së Energjisë (EE), përfshirë rolin shembull të ndërtesave të institucioneve publike dhe zhvillimin e instrumenteve financiare për përdoruesit fundorë të energjisë;

3.13. forcimin e bashkëpunimit rajonal dhe ndërkombëtar;

3.14. mbështetjen e komunave në zhvillimin dhe zbatimin e masave komunale për Efiçiencën e Energjisë (EE), si pjesë e Planit Kombëtar për Energji dhe Klimë (PKEK) dhe planeve komunale;

[bookmark: _Hlk167098823]3.15 bashkëpunimin e institucioneve përgjegjëse për përgatitjen e PKEK-së me komunat, në zhvillimin e masave për Efiçiencën e Energjisë (EE), në pajtim me legjislacionin në fuqi.

4. Politikat kombëtare në fushën e Efiçiencës së Energjisë (EE) bazohen në parimet e mosdiskriminimit, përfshirjes gjinore dhe kanë për synim zbutjen e varfërisë energjetike. 

Neni 6
Skema e obligimeve për Efiçiencë të 
Energjisë (EE)

1. Skema e obligimeve për Efiçiencë të Energjisë (EE) krijohet me qëllim të arritjes së kursimeve të energjisë te përdoruesit fundorë dhe të përmbushjes së objektivave kombëtare të kursimit të energjisë siç përcaktohet me këtë ligj dhe me PKEK. Skema zbatohet si mekanizëm për nxitjen e masave të përmirësimit të Efiçiencës së Energjisë (EE) nga palët e obliguara, në mënyrë të matshme, të verifikueshme, transparente dhe jodiskriminuese.

2. Për qëllimet e skemës së obligimeve, Ministria përcakton objektivat vjetore të kursimit të energjisë nga viti 2024 e tutje, në bazë të mesatares së konsumit final të energjisë. Këto objektiva përcaktohen për çdo vit vijues si zero pikë tetë për qind (0.8%) e treguesit mesatar të konsumit final të energjisë në vitet 2019, 2020 dhe 2021, duke përjashtuar, në tërësi ose pjesërisht, energjinë e përdorur në transport, kur kjo parashihet me metodologjinë e skemës.

3. Skema e obligimeve për Efiçiencë të Energjisë (EE) mund të përcaktojë si palë të obliguara shpërndarësit e energjisë, furnizuesit me pakicë të energjisë, shpërndarësit e karburanteve për transport ose shitësit me pakicë të karburanteve për transport, në bazë të kritereve objektive dhe jodiskriminuese.

4. Palët e obliguara arrijnë kursimet e kërkuara të energjisë përmes masave të zbatuara te përdoruesit fundorë, pa krijuar barriera që pengojnë konsumatorët të kalojnë nga një furnizues te tjetri. Kur parashihet, palët e obliguara mund të përmbushin obligimin e tyre, tërësisht ose pjesërisht, përmes kontributit financiar në Fondin e Kosovës për Efiçiencë të Energjisë (FKEE).

5. Me rastin e përcaktimit të skemës së obligimeve të Efiçiencës së Energjisë (EE), metodologjisë së kësaj skeme dhe palëve të obliguara, Qeveria e Republikës së Kosovës (QRK) merr parasysh si në vijim se:

5.1 Sasia e kursimit të energjisë që duhet të arrihet përmes këtyre masave shprehet në konsumin final ose konsumin primar të energjisë, i cili kalkulohet duke përdorur faktorët përkatës të konvertimit siç përcaktohen me nënligjor; 

5.2. Përzgjedhja e palëve dhe kursimet e energjisë llogariten, maten, kontrollohen dhe verifikohen sipas një metodologjie të qartë, transparente dhe jodiskriminuese;

5.3. verifikimi i dokumentuar duhet të kryhet për të paktën një pjesë statistikisht domethënëse dhe një mostër përfaqësuese të masave të përmirësimit të Efiçiencës së Energjisë  (EE) të zbatuara nga palët e obliguara;

5.4. matja, kontrolli dhe verifikimi duhet të kryhen në mënyrë të pavarur nga palët e obliguara;

5.5. palëve të obliguara t’u lejohet, kur është e përshtatshme, të llogarisin për përmbushjen e obligimit të tyre kursimet e certifikuara të energjisë të arritura nga ofruesit e shërbimeve energjetike ose palët e treta;

5.6. kursimet e arritura në një vit të caktuar të mund të llogariten sikur të ishin arritur në cilindo nga katër (4) vitet paraprake ose në tre (3) vitet pasuese, për aq sa kjo nuk tejkalon periudhën përkatëse të obligimit;

5.7. çdo vit publikohen kursimet e arritura nga secila palë e obliguar ose kategori e palëve të obliguara, si dhe kursimet e përgjithshme të arritura në kuadër të skemës. Kursimet e energjisë nga palët e obliguara raportohen përmes PMV-së, deri më 31 mars të çdo viti;

5.8. kur është e nevojshme, të vlerësohet dhe të minimizohet ndikimi i kostove direkte dhe indirekte të skemës në konkurrueshmërinë e industrive me intensitet të lartë energjetik, të ekspozuara ndaj konkurrencës ndërkombëtare.

Neni 7
Masat alternative të politikave

1. Për përmbushjen e objektivave kombëtare të kursimit të energjisë, të përcaktuara me këtë ligj dhe me PKEK, masat alternative të politikave përdoren si alternativë ndaj skemës së obligimeve për Efiçiencë të Energjisë (EE) ose në kombinim me të për arritjen e kursimeve të energjisë në përdorimin fundor, 

2. Masat alternative të politikave hartohen dhe zbatohen në atë mënyrë që kursimet e energjisë që rezultojnë prej tyre të jenë të matshme, të verifikueshme dhe të mos llogariten (2) dy herë me kursimet e arritura përmes skemës së obligimeve ose masave të tjera individuale.

3. Masat alternative të politikave mund të përfshijnë:

3.1. zbatimin e masave të detyrueshme të Efiçiencës së Energjisë (EE), së bashku me zbatimin e Auditimeve të Energjisë (AE) në industri dhe promovimin e zbatimit të rekomandimeve të tyre;

3.2. zbatimin e programeve të studimit, trajnimit dhe këshillimit në fushën e energjisë;

3.3. përcaktimin e standardeve, normave dhe skemave të etiketimit të energjisë për pajisjet shtëpiake;

3.4. masa rregullative, financiare, fiskale, vullnetare ose informative që krijojnë kushte, kërkesa ose stimuj për zbatimin e masave të përmirësimit të Efiçiencës së Energjisë (EE).

4. Gjatë përcaktimit të masave alternative të politikave, duhet të sigurohet që:

4.1. masat alternative të politikave dhe veprimet individuale të prodhojnë kursime të matshme dhe të verifikueshme në konsumin fundor të energjisë;

4.2. të përcaktohet sasia e kursimeve të energjisë që duhet të arrihet ose që pritet të arrihet, mënyra e llogaritjes së tyre dhe, sipas rastit, shprehja e tyre në konsum final ose konsum primar të energjisë, duke përdorur faktorët përkatës të konvertimit siç përcaktohen me akt nënligjor;

4.3. të përcaktohet qartë pala pjesëmarrëse, pala e besuar ose organi publik përgjegjës për zbatimin, monitorimin dhe raportimin e masës;

4.4. të përcaktohen metodat për matjen, kontrollin dhe verifikimin e kursimeve të energjisë;

4.5. të përcaktohet detyrimi për raportim për kursimet e arritura dhe, kur është e përshtatshme, publikimi i të dhënave përkatëse, me përjashtim të rasteve kur kjo nuk është e përshtatshme për shkak të informatave të pamjaftueshme për të dhënat vjetore lidhur me kursimin e energjisë;

4.6. të parashihen masa korrigjuese në rastet e progresit të pamjaftueshëm;

4.7. kursimet e energjisë nga një veprim individual të mos llogariten nga më shumë se një (1) palë;

4.8. aktivitetet e palës pjesëmarrëse, palës së besuar ose organit publik përgjegjës të jenë domethënëse/materiale për arritjen e kursimeve të energjisë që raportohen ose pretendohen.

5. Për të gjitha masat alternative të politikave, përveç masave që lidhen me tatimin vendoset sistem i matjes, kontrollit dhe verifikimit, përmes të cilit kryhet verifikim i dokumentuar për një pjesë statistikisht domethënëse dhe një mostër përfaqësuese të masave të përmirësimit të Efiçiencës së Energjisë (EE) të zbatuara nga palët pjesëmarrëse ose palët e besuara. Matja, kontrolli dhe verifikimi kryhen në mënyrë të pavarur.

6. Të dhënat që pasqyrojnë kursimet e arritura të energjisë përmes masave alternative të politikave publikohen çdo vit në faqen e zyrtare të Ministrisë apo autoritetit tjetër kompetent kur është e aplikueshme.

7. Ministria dhe autoriteti kompetent përkatës sigurojnë që, në rastet kur ka mbivendosje ndërmjet skemës së obligimeve, masave alternative të politikave ose masave individuale, të mos ketë llogaritje të dyfishtë të kursimeve të energjisë.

8. Për zbatimin e Skemës së Obligimeve për Efiçiencë të Energjisë (EE) dhe masave alternative të politikave, Qeveria e Republikës së Kosovës (QRK), me propozim të Ministrisë, nxjerr akt nënligjor me të cilin përcaktohen çështjet si në vijim: 

8.1 metodologjia për llogaritjen e objektivave dhe kursimeve të energjisë nga skema e obligimeve për Efiçiencë të Energjisë (EE); 

8.2 mënyra e krijimit dhe funksionimit të skemës së obligimeve; 

8.3 kriteret për përcaktimin e palëve të obliguara; 

8.4 mënyra e përmbushjes së obligimeve, përfshirë kontributin nga palët e obliguara në Fondin e Kosovës për Efiçiencë të Energjisë (FKEE), për rast siç parashihet me këtë ligj; 

8.5 sistemi i matjes, kontrollit dhe verifikimit; 

8.6 kërkesat për raportim dhe publikim; 

8.7 rregullat për llogaritjen e kursimeve të certifikuara nga palët e treta; 

8.8 zbatimi i masave alternative të politikave; 

8.9 masat për shmangien e llogaritjes së dyfishtë; si dhe,

8.10 procedura për njoftimin e Sekretariatit të Komunitetit të Energjisë (SKE) për masat alternative të politikave apo kërkesave tjera sipas këtij ligji.

Neni 8
Përcaktimi i cakut kombëtar të kursimit të energjisë

1. Caqet kombëtare të kursimit të energjisë sipas sektorëve përcaktohen në PKEK, në bazë të konsumit primar ose final të energjisë, kursimeve të energjisë primare ose finale, ose intensitetit të energjisë. Për qëllime të planifikimit afatgjatë, në PKEK mund të përcaktohet edhe një cak indikativ shtesë për periudhën pas përfundimit të vlefshmërisë së PKEK-së.

2. Qeveria e Republikës së Kosovës (QRK) përdor metodologjinë standarde të kërkuar nga Sekretariati i Komunitetit të Energjisë (SKE) me rastin e përcaktimit të caqeve kombëtare të kursimit të energjisë dhe merre parasysh të paktën:

2.1.konsumin e pritur të energjisë në periudhën e përcaktuar si paragrafin 1 të këtij neni;

2.2.zbatimi i masave të përcaktuara në këtë ligj;

2.3.potencialin e mbetur me kosto efektive për kursim të energjisë;

2.4.zhvillimin dhe parashikimin për rritjen e bruto produktit vendor (BPV-së);

2.5.ndryshimet në importet dhe eksportet e energjisë;

2.6.konsumin e energjisë së prodhuar nga burimet e ripërtëritshme, përdorimin e çdo lloj tjetër të energjisë së pastër, ndërtimin e infrastrukturës së kapjes dhe ruajtjes së dioksidit të karbonit (nëse ekziston);

2.7. masat dhe veprimet e ndërmarra më herët në fushën e Efiçiencës së Energjisë (EE).

3. Ministria e përgatit dhe dorëzon te Sekretariati i Komunitetit të Energjisë (SKE) raportet për realizimin e cakut kombëtar për Efiçiencë të Energjisë (EE) dhe kontributit në Efiçiencë të Energjisë (EE) sipas sektorëve në përputhje me PKEK dhe rregullat e raportimit të Sekretariatit të Komunitetit të Energjisë (SKE). 

Neni 9
[bookmark: _Hlk161993186]Zbatimi, kontrollimi dhe mbikëqyrja e masave të Efiçiencës së Energjisë (EE)

1. Ministria kontrollon dhe mbikëqyr zbatimin e masave të Efiçiencës së Energjisë (EE) të përcaktuara në këtë ligj dhe në aktet nënligjore për zbatimin e tij.

2. Ministria, duhet të sigurojë: 

2.1.vënien në zbatim të një sistemi të menaxhimit të energjisë dhe Auditimit të Energjisë (AE);

2.2.kontrollimin e cilësisë së pajisjeve dhe shërbimeve energjetike me Efiçiencë të Energjisë (EE);

2.3.përcaktimin e një metodologjie për llogaritjen e kursimeve të energjisë të arritura përmes masave të ndërmarra në nivel kombëtar dhe përmes masave individuale;

2.4.konfirmimin e rezultateve të kursimit të energjisë të arritur nga një konsumator i energjisë përmes ofrimit të shërbimeve energjetike;

2.5.zhvillimin dhe aprovimin e procedurave për raportim për zbatimin e masave për përmirësimin e Efiçiencës së Energjisë (EE) dhe për kursimet e arritura të energjisë;

2.6.krijimin, përditësimin dhe monitorimin e një regjistri përkatës për qëllimet e zbatimit të këtij ligji;

2.7.realizimin e një vlerësimi të hollësishëm të potencialit për përdorim të bashkëprodhimit me efiçiencë të lartë dhe ngrohje e ftohje qendrore efiçiente në bazë të kostos efektive;   

2.8. zbatimin, nxitjen dhe lehtësimin e pilot projekteve në fushën e Efiçiencës së Energjisë (EE); 

2.9. vënien në zbatim të programeve të trajnimit, programeve të konsultimit për energjinë dhe aktiviteteve të vetëdijesimit; 

2.10. lehtësimin e funksionimit të tregut të shërbimeve energjetike.

3. Ministria: 

3.1	kontrollon dhe mbikëqyr:

3.1.1. kursimet e energjisë të arritura në kuadër të një skeme të obligimeve për Efiçiencë të Energjisë (EE) dhe/ose nëpërmjet masave alternative të politikave;

3.1.2. aktivitetet e ofruesve të shërbimeve energjetike; 

3.1.3. statusin e vënies në zbatim të një sistemi të certifikuar të menaxhimit të energjisë dhe/ose një sistemi formal dhe të certifikuar të menaxhimit mjedisor;

3.1.4. pajtueshmërinë e raportit të Auditimit të Energjisë (AE) me kërkesat e parapara në këtë ligj;

3.1.5 përmes njësisë përkatëse për inspektime të energjisë inspekton zbatimin e këtij ligji duke përfshirë edhe shqiptimin e gjobave për kundërvajtjet e parapara me këtë ligj; 

3.2 përcakton procedurën e pajtueshmërisë për etiketimin e energjisë së një pajisje që konsumon energji;

3.3 kontrollon rezultatin e kursimit të energjisë të arritur nga ndonjë konsumator i energjisë përmes ofrimit të shërbimeve energjetike, me qëllim të verifikimit të tij;

3.4 monitoron sistematikisht, përmes PMV-së, kursimet e energjisë të arritura nga masat e ndërmarra në nivel kombëtar, për t’i matur dhe verifikuar ato;

3.5 analizon çdo vit konsumin e energjisë nga institucionet publike;  

3.6 harton udhëzime dhe rekomandime për masat e kursimit të energjisë dhe Efiçiencës së Energjisë (EE) për institucionet publike, përdoruesit individualë dhe/ose grupet e konsumatorëve;

3.7 dorëzon raporte në pajtim me qëllimet e këtij ligji;

3.8  ndërmerr veprime në lehtësimin e zbatimit të:

3.8.1 masave të përcaktuara në PKEK dhe në këtë ligj;

3.8.2 projekteve dhe programeve në sektorin publik dhe atë privat me qëllim të përmirësimit të Efiçiencës së Energjisë (EE);

3.8.3 përgatitjen e raporteve të përcaktuara në këtë ligj për t’u dorëzuar në Sekretariatin e Komunitetit të Energjisë (SKE).

4. Kur ushtrimi i kompetencave për zbatimin, kontrollimin dhe mbikëqyrjen e masave të Efiçiencës së Energjisë (EE) të përcaktuara me këtë nen bie në fushëveprimin edhe të institucioneve tjera, Ministria i ushtron këto kompetenca në bashkëpunim me institucionet përkatëse.  Mbikëqyrja sipas këtij ligji përfshin edhe monitorimin e zbatimit të parimit Efiçienca e Energjisë (EE) së pari, uljen e konsumit final të energjisë nga institucionet publike, raportimin e qendrave të të dhënave, zbatimin e masave për konsumatorët e cenueshëm dhe respektimin e detyrimeve të tjera të përcaktuara me këtë ligj. 

Neni 10
Promovimi dhe zbatimi i programeve, masave dhe aktiviteteve 

1. Ministria, në bashkëpunim me institucionet e tjera përgjegjëse, promovon, koordinon, mbështet dhe, sipas nevojës, zbaton programe, masa dhe aktivitete për përmirësimin e Efiçiencës së Energjisë (EE), përfshirë mobilizimin e fondeve dhe asistencës teknike, në sektorin e ndërtesave, industrisë, transportit, si dhe në prodhimin, transmetimin dhe shpërndarjen e energjisë.

2. Programet, masat dhe aktivitetet nga paragrafi 1 i këtij neni mund të përfshijnë:

2.1. vënien në zbatim të sistemeve të menaxhimit të energjisë dhe të Auditimit të Energjisë (AE);

2.2. promovimin e përdorimit të teknologjive efiçiente në sektorin e ndërtesave, industrisë, transportit, si dhe në prodhimin, transmetimin dhe shpërndarjen e energjisë;

2.3. përmirësimin e performancës energjetike të ndërtesave në pronësi ose shfrytëzim nga institucionet publike, ndriçimit rrugor apo infrastrukturë tjetër publike;

2.4. ofrimin e programeve të këshillimit për Efiçiencën e Energjisë (EE), asistencës teknike dhe mbështetjes për përgatitjen e projekteve të Efiçiencës së Energjisë (EE);

2.5. fushatat informuese dhe vetëdijesuese për përdorimin Efiçient të Energjisë (EE), përfshirë eko-vozitjen dhe përdorimin e automjeteve me ndikim më të ulët në mjedis;

2.6. masat për uljen e konsumit të energjisë nga institucionet publike dhe renovimin e ndërtesave në pronësi dhe shfrytëzim nga institucionet publike;

2.7. masat për përmirësimin e Efiçiencës së Energjisë (EE) për ekonomitë familjare të cenueshme dhe konsumatorët e prekur nga varfëria energjetike;

2.8. mbështetjen për planifikimet dhe planet lokale të ngrohjes dhe ftohjes, si dhe për përdorimin e ngrohjes dhe ftohjes;

2.9. promovimin e përdorimit të Burimeve të Ripërtëritshme të Energjisë (BRE), kur ato kontribuojnë në përmirësimin e Efiçiencës së Energjisë (EE) dhe uljen e konsumit të energjisë nga rrjeti;

2.10. financimin, bashkëfinancimin ose mbështetjen financiare të masave të Efiçiencës së Energjisë (EE), në përputhje me këtë ligj, PKEK-në dhe aktet përkatëse nënligjore.




Neni 11
Platforma për monitorim dhe verifikim

1. Kursimet e energjisë të arritura përmes masave të zbatuara në nivel kombëtar dhe përmes masave individuale regjistrohen në Platformën për monitorim dhe verifikim, e cila është pjesë e Regjistrit Kombëtar të Efiçiencës së Energjisë (PKEE).

2. Platforma përdoret për raportimin, monitorimin, matjen dhe verifikimin e të dhënave që lidhen me konsumin e energjisë, zbatimin e masave të Efiçiencës së Energjisë (EE) dhe kursimet e arritura të energjisë.

3. Në Platformë raportohen të dhëna për:

3.1. konsumin e energjisë nga institucionet publike;

3.2. masat e Efiçiencës së Energjisë  (EE) dhe masat për përdorimin e Burimeve të Ripërtëritshme të Energjisë (BRE), të zbatuara në përputhje me PKEK dhe dokumentet tjera planifikuese;

3.3. masat e Efiçiencës së Energjisë (EE) të zbatuara nga palët e obliguara apo subjektet tjera të obliguara sipas këtij ligji;

3.4. kursimet e energjisë të arritura përmes masave të zbatuara;

3.5. subvencionet, grantet dhe format tjera të mbështetjes financiare që kanë për qëllim përmirësimin e Efiçiencës së Energjisë (EE) dhe arritjen e kursimeve të energjisë.

4. Obligimi për raportimin e të dhënave në Platformë zbatohet si në vijim:

4.1. institucionet publike të cilat raportojnë të dhënat për konsumin e energjisë, masat e realizuara dhe kursimet e arritura të energjisë;

4.2. shpërndarësit e energjisë vendosin të dhëna për masat e realizuara të Efiçiencës së Energjisë (EE) që zbatohen për përdoruesit fundorë;

4.3. ofruesit e shërbimeve energjetike vendosin të dhëna për masat e zbatuara, investimet e realizuara dhe dëshmitë përkatëse;

4.4. ofruesit e subvencioneve, granteve apo formave tjera të mbështetjes financiare vendosin të dhëna për aktivitetet e planifikuara për vitin vijues jo më vonë se deri në fund të muajit dhjetor të vitit aktual, si dhe raportojnë për aktivitetet e zhvilluara në vitin paraprak jo më vonë se deri në fund të muajit shkurt të vitit vijues.

5. Platforma zhvillohet, për aq sa është e zbatueshme, në pajtim me metodologjinë e unifikuar të zhvilluar nga Sekretariati i Komunitetit të Energjisë për monitorimin dhe raportimin e kursimeve të energjisë.

6. Me rastin e përcaktimit të formatit të Platformës dhe procedurave të raportimit merren për bazë:

6.1. metodologjia për llogaritjen e kursimeve të energjisë të arritura përmes masave të zbatuara në nivel kombëtar dhe masave individuale;

6.2. të dhënat që duhet të raportohen nga subjektet e obliguara sipas këtij ligji;

6.3. procedurat për monitorimin, verifikimin dhe konfirmimin e kursimeve të raportuara të energjisë;

6.4. informatat tjera të nevojshme për matjen, verifikimin dhe raportimin e kursimeve të energjisë.

7. Formati i Platformës, lloji i të dhënave që vendosen në Platformë, mënyra dhe afatet e raportimit, procedurat për monitorimin, verifikimin dhe konfirmimin e kursimeve të raportuara të energjisë, si dhe korniza e përgjithshme e raportimit për përparimin në zbatimin e dokumenteve kombëtare të efiçiencës së energjisë, përcaktohen me akt nënligjor të nxjerrë nga Ministria.

KAPITULLI III 
EFIÇIENCA NË PËRDORIMIN E ENERGJISË 

Neni 12
 Politika e efiçiencës së energjisë për ndërtesat në pronësi dhe në shfrytëzim të institucioneve publike

1. Për ta demonstruar rolin shembull të institucioneve publike në përmirësimin e performancës energjetike të ndërtesave, Qeveria e Republikës së Kosovës, në bashkëpunim me institucionet publike të nivelit qendror dhe lokal, siguron zbatimin e politikave dhe masave për përmirësimin e efiçiencës së energjisë në ndërtesat në pronësi të institucioneve publike.

2. Çdo vit sigurohet rinovimi i së paku tre për qind (3%) të gjithsej sipërfaqes së shfrytëzueshme të dyshemesë së ndërtesave të ngrohura dhe/ose të ftohura që janë në pronësi të institucioneve publike dhe që kanë sipërfaqe të përgjithshme të dyshemesë më të madhe se dyqind e pesëdhjetë metra katrorë (250 m²), me qëllim që pas renovimit të transformohen në ndërtesa që plotësojnë kërkesat e performancës energjetike sipas kërkesave të Ligjin për Performancën Energjetike të Ndërtesave.

3. Obligimi për ta rinovuar ndërtesën nuk vlen për:

3.1. ndonjë ndërtesë që e ka statusin e objekteve kulturore të mbrojtura, nëse ndryshimi i performancës së energjisë së asaj ndërtese do të çonte në ndryshimin e karakterit dhe pamjes së veçantë të saj;

3.2. ndonjë ndërtesë në pronësi të ndonjë organi publik për sigurinë kombëtare ose publike, me përjashtim të ndonjë ndërtese të banimit ose ndonjë objekti të zyrave të forcave të armatosura;

3.3. ndërtesat që përdoren si objekte të kultit dhe ato për aktivitete fetare.

4. Nëse në një vit ndërtesat e rinovuara të institucioneve publike tejkalojnë shkallën prej tre për qind (3%), tejkalimi mund të llogaritet në kuadër të normës vjetore të rinovimit të cilësdo nga tri (3) vitet e mëparshme ose pasardhëse.

5. Ndërtesat e reja në pronësi të institucioneve publike, të ndërtuara si zëvendësim për ndërtesa të demoluara, si dhe ndërtesat që janë shitur, demoluar ose larguar nga përdorimi në cilindo nga dy (2) vitet e mëparshme, mund të merren parasysh në llogaritjen e normës vjetore të rinovimit, në përputhje me këtë Ligj dhe aktet nënligjore për zbatimin e tij.

6. Gjatë zbatimit të masave për rinovimin e ndërtesave të institucioneve publike, merret parasysh ndërtesa në tërësi, duke përfshirë mbështjellësin, sistemet teknike, funksionimin dhe mirëmbajtjen e saj.

7. Ministria përgjegjëse për ndërtim, në bashkëpunim me ministrinë përgjegjëse për menaxhimin e ndërtesave publike dhe komunat, krijon, mirëmban dhe e vë në dispozicion të publikut inventarin e ndërtesave në pronësi të institucioneve publike sipas kërkesave të këtij neni. Inventari përmban të dhënat identifikuese për ndërtesën, sipërfaqen e përgjithshme të dyshemesë në m², konsumin vjetor të matur të energjisë, certifikatën e performancës energjetike, kur është e disponueshme, si dhe të dhëna të tjera relevante për performancën energjetike ose konsumin e energjisë së ndërtesës.

8. Ministria përgjegjëse për ndërtim, në bashkëpunim me ministrinë përgjegjëse për menaxhimin e ndërtesave publike, komunat dhe institucionet e tjera përgjegjëse, përgatit planin për renovimin e ndërtesave publike, duke përcaktuar ndërtesat prioritare për renovim, masat kryesore, burimet e financimit, afatet orientuese dhe përgjegjësitë institucionale për planifikimin, zbatimin dhe raportimin e renovimit. Çdo vit, ministria përgjegjëse për ndërtim, në bashkëpunim me institucionet tjera përgjegjëse e përgatit një raport që përfshin informata për ndryshimet e nevojshme në planin tre (3) vjeçar të rinovimit të ndërtesave publike, nëse kërkohet, numrin e kontratave të lidhura gjatë vitit të kaluar, shkallën vjetore të rinovimit të ndërtesave, masat e efiçiencës së energjisë dhe shpenzimet e përgjithshme të realizuara, rezultatet e verifikimit dhe kursimet e energjisë të arritura gjatë vitit të kaluar, si dhe informata relevante të tjera. Raporti publikohet në faqet zyrtare të ministrisë. 

Neni 13
Zbatimi i auditimeve të energjisë dhe vënia në zbatim e sistemit të menaxhimit të energjisë në industri

1. Auditimi i energjisë është masë e pavarur dhe/ose masë që zbatohet në kuadër të një sistemi të certifikuar të menaxhimit të energjisë dhe/ose të një sistemi të certifikuar të menaxhimit të një ndërmarrjeje, qëllimi kryesor i të cilit është energjia. Qëllimi i auditimit të energjisë është identifikimi i mundësive për uljen e konsumit të energjisë dhe përgatitja e rekomandimeve për masat e efiçiencës së energjisë.

2. Ndërmarrja e madhe kryen auditim të plotë të energjisë çdo katër (4) vjet, përshtatshmërisht sipas njërës nga qasjet në vijim:

2.1. nëse ndërmarrja përbëhet nga elemente të ndryshme të mëdha të konsumit final të energjisë, auditimi kryhet nëpërmjet një serie auditimesh individuale të energjisë për këto elemente;

2.2. nëse ndërmarrja ka dy ose më shumë objekte më të vogla që kryejnë aktivitete të njëjta ose të ngjashme, auditimi kryhet sipas parimit të përzgjedhjes së rastësishme, përmes auditimit të energjisë të dy ose disa objekteve energjetike;

2.3. nëse ekziston kombinim i kushteve të përcaktuara në nënparagrafët 2.1 dhe 2.2 të këtij paragrafi, auditimi kryhet përmes kombinimit të qasjeve të përcaktuara në këta nënparagrafë.

3. Auditimi i energjisë, si në industri, ashtu edhe në ndërtesa, duhet:

3.1. të bazohet në të dhëna të përditësuara, të matshme dhe të qasshme për konsumin e energjisë, ndërsa në rastin e energjisë elektrike edhe për ngarkesën;

3.2. të pasqyrojë informata të hollësishme për konsumin e energjisë, përfshirë profilet e konsumit, nga një ndërtesë ose grup ndërtesash, instalimesh industriale dhe të transportit;

3.3. që rekomandimi nga raporti i auditimit të energjisë të përfshijë analizën e kostos së ciklit të jetës (AKCJ), në vend të Periudhave të Thjeshta të Kthimit në Investim, në mënyrë që të merren parasysh kursimet afatgjata, vlerat e mbetura të investimit afatgjatë dhe normat e interesit;

3.4. që kërkesa nga nënparagrafi 3.3 i këtij paragrafi mund të zëvendësohet me tregues të tjerë financiarë kur llogaritja e AKCJ-së nuk është e mundur, për shembull kur veprimi i rekomanduar përfshin disa pajisje të ndara me jetëgjatësi të ndryshme.

4. Përmbushja e obligimeve nga paragrafi 2 i këtij neni vërtetohet përmes raportit të auditimit të energjisë që përgatitet sipas kërkesave të këtij ligji, ose, kur ndërmarrja ka vënë në zbatim një sistem të certifikuar të menaxhimit të energjisë ose të menaxhimit të mjedisit, i cili përfshin auditimin e energjisë, përmes certifikatës përkatëse të lëshuar nga një organ certifikues i pavarur dhe i akredituar, sipas standardeve përkatëse ISO ose standardeve të tjera ndërkombëtare të barasvlershme.

5. Ndërmarrja e madhe është e obliguar t’ia dorëzojë Ministrisë një kopje të raportit të auditimit të realizuar të energjisë dhe të ruajë të dhënat për auditimin e realizuar të energjisë për së paku dhjetë (10) vjet.

6. Ndërmarrja e madhe është e obliguar t’ia dorëzojë Ministrisë apo ndonjë institucioni tjetër të autorizuar raportin për vënien në zbatim të një sistemi të certifikuar të menaxhimit të energjisë dhe/ose të një sistemi zyrtar dhe të certifikuar të menaxhimit të mjedisit, i cili përfshin auditimin e energjisë. Raporti përmban edhe rekomandime për masat për përmirësimin e efiçiencës së energjisë.

7. Në PKEK planifikohen programe stimuluese për ndërmarrjet mikro, të vogla dhe të mesme, me qëllim të zbatimit të auditimeve të energjisë dhe të masave që duhet të zbatohen si rezultat i këtyre auditimeve.

8. Ministria, në bashkëpunim me institucionet tjera përgjegjëse të sektorit harton programe për ndërmarrjet e vogla dhe të mesme, me qëllim të ofrimit të informatave për dobinë e vënies në zbatim të sistemeve të menaxhimit të energjisë dhe angazhimit të ekspertëve të certifikuar në fushën e energjisë.

9. Ndërmarrja që gëzon mbështetje nga shteti është e detyruar të paraqesë raport vjetor për zbatimin e masave për përmirësimin e efiçiencës së energjisë dhe kursimet e arritura të energjisë, përmes Platformës së Ministrisë dhe/ose autoritetit kompetent përkatës, ose me anë të metodave të tjera të dakorduara paraprakisht Formati dhe afatet e raportimit, përfshirë raportet nga paragrafët 5 dhe 6 të këtij neni, përcaktohen nga Ministria dhe/ose autoriteti kompetent përkatës.

10. Ministria publikon listën e ndërmarrjeve të mëdha të obliguara për të kryer auditime të energjisë dhe statusin e përmbushjes së detyrimeve për auditim. Krahas kësaj, publikohen edhe të dhënat për auditimet e kryera të energjisë për këto ndërmarrje të cilat përfshijnë emrin e ndërmarrjes së audituar, identitetin e auditorit të energjisë që ka kryer auditimin dhe listën e masave për përmirësimin e efiçiencës së energjisë;

Neni 14
Raportimi për performancën energjetike të qendrave të të dhënave

1. Pronarët dhe operatorët e qendrave të të dhënave që operojnë në territorin e Republikës së Kosovës dhe që kanë kërkesë të instaluar të fuqisë së teknologjisë informative prej së paku pesëqind (500) kW, raportojnë çdo vit të dhëna për performancën energjetike dhe qëndrueshmërinë e qendrave të të dhënave.

2. Raportimi nga paragrafi 1 i këtij neni përfshin së paku të dhëna për:

2.1. emrin, vendndodhjen dhe pronarin ose operatorin e qendrës së të dhënave;

2.2. sipërfaqen dhe kategorinë e qendrës së të dhënave;

2.3. kërkesën e instaluar të fuqisë së teknologjisë informative dhe kapacitetin e shfrytëzuar;

2.4. konsumin vjetor të energjisë, të ndarë sipas burimit të energjisë;

2.5. pjesën e energjisë nga burimet e ripërtëritshme në konsumin total të energjisë;

2.6. efiçiencën e përdorimit të energjisë;

2.7. përdorimin e ujit dhe efiçiencën e përdorimit të ujit;

2.8. përdorimin, rikuperimin ose dorëzimin e nxehtësisë së pashfrytëzuar;

2.9. treguesit kryesorë për ftohjen, temperaturën dhe menaxhimin e nxehtësisë;

2.10. masat e ndërmarra ose të planifikuara për përmirësimin e performancës energjetike.

3. Të dhënat nga paragrafi 2 i këtij neni raportohen në Platformë dhe përdoren për monitorimin e performancës energjetike të qendrave të të dhënave, planifikimin e politikave të efiçiencës së energjisë dhe përmbushjen e detyrimeve të raportimit ndaj Komunitetit të Energjisë.

4. Ministria publikon të dhënat e raportuara në formë të përshtatshme dhe, kur është e nevojshme, në formë të agreguar, duke respektuar mbrojtjen e të dhënave personale, sigurinë e të dhënave dhe konfidencialitetin e informacionit tregtar.

5. Pronarët dhe operatorët e qendrave të të dhënave janë përgjegjës për saktësinë, plotësinë dhe dorëzimin me kohë të të dhënave të raportuara sipas këtij neni.

6. Ministria, me aktin nënligjor të përcaktuar në Paragrafin 7, të nenit 11 të këtij ligji, përcakton edhe formatin dhe afatet raportimit të qendrave të të dhënave, si dhe mënyrën e publikimit të të dhënave dhe përjashtimet e arsyetuara nga publikimi për shkak të mbrojtjes së konfidencialitetit tregtar, sigurisë publike ose sigurisë së rrjeteve dhe sistemeve të informacionit.

Neni 15
Programet e trajnimit, kualifikimit dhe certifikimit për ofrues të shërbimeve energjetike

1. Ministria, në bashkëpunim me institucionet e tjera përgjegjëse, sipas rastit, siguron zhvillimin dhe funksionimin e skemave të trajnimit, kualifikimit, certifikimit, akreditimit ose skemave ekuivalente për profesionet dhe profilet profesionale që lidhen me efiçiencën e energjisë.

2. Skemat nga paragrafi 1 i këtij neni përfshijnë auditorët e energjisë, menaxherët e energjisë, instaluesit e sistemeve dhe pajisjeve me efiçiencë të energjisë, instaluesit e sistemeve të energjisë nga burimet e ripërtëritshme, si dhe profile të tjera profesionale që burojnë nga ky ligj. Këto skema mund të zbatohen edhe për personelin profesional të ofruesve të shërbimeve energjetike, kur kjo është e nevojshme për ofrimin e shërbimeve energjetike sipas kërkesave të këtij ligji.

3. Programet e trajnimit dhe certifikimit hartohen dhe zbatohen nga universitetet, institucionet arsimore, institucionet profesionale ose persona tjerë juridik të autorizuar, sipas kritereve të përcaktuara me këtë Ligj dhe aktet nënligjore për zbatimin e tij.

4.Programet duhet të jenë transparente, të bazuara në kritere objektive dhe jodiskriminuese dhe gjithëpërfshirëse, dhe të sigurojnë njohuritë teorike dhe praktike të nevojshme për zbatimin e masave të efiçiencës së energjisë.

Neni 16
Trajnimi, certifikimi dhe licencimi i Auditorëve të Energjisë (AE)

1. Ministria, menaxhon skemën e auditorëve të energjisë, duke përfshirë përcaktimin e procesit të trajnimit dhe certifikimit, autorizimin e ofruesve të programeve të trajnimit, dhe licencimin e auditorëve të energjisë në sektorët e ndërtesave, ndriçimit publik, industrisë.

2. Programet e trajnimit kualifikues dhe të edukimit të vazhdueshëm profesional për auditorët e energjisë ofrohen nga personat juridikë të autorizuar nga Ministria, përfshirë institucionet arsimore, shoqëritë tregtare dhe shoqatat. Autorizimi bëhet përmes thirrjes së hapur publike, në bazë të kritereve të përcaktuara me aktin nënligjor nga paragrafi 6 i këtij neni.

3. Ministria mban dhe publikon regjistrin elektronik të auditorëve të licencuar të energjisë, i cili në të dhënat publike përfshin Emrin e auditorit, fushën e licencimit dhe statusin e licencës. 

4. Ministria vlerëson rregullisht balancën gjinore të skemave të trajnimit dhe certifikimit të auditorëve të energjisë, identifikon zbrazëtirat, publikon vlerësimin përkatës dhe inkurajon programet e trajnimit për të siguruar fuqi punëtore të mjaftueshme dhe të larmishme, duke përfshirë, sipas nevojës, edhe masa afirmative.

5. Licenca e auditorit të energjisë është pa afat. Mbajtja e statusit aktiv të licencës kushtëzohet me përmbushjen e detyrimit për edukim të vazhdueshëm profesional. Dëshmitë për përmbushjen e edukimit të vazhdueshëm profesional dorëzohen në Ministri çdo pesë (5) vjet sipas procedurës së përcaktuar me akt nënligjor.

6. Ministria, me akt nënligjor për auditorët e energjisë dhe auditimet energjetike, rregullon si në vijim:

6.1. përmbajtjen e programeve të trajnimit kualifikues dhe kërkesat, format, kohëzgjatjen dhe mënyrën e dëshmimit të edukimit të vazhdueshëm profesional, sipas fushave të auditimit;

6.2. kriteret dhe procedurat për autorizimin, vazhdimin, pezullimin dhe revokimin e autorizimit të ofruesve të programeve të trajnimit;

6.3. kërkesat dhe procedurat për kualifikimin dhe certifikimin e auditorëve të energjisë;

6.4. procedurat për aplikimin, lëshimin dhe revokimin e licencës;

6.5. licencën, përmbajtjen dhe efektin e saj si autorizim për kryerjen e auditimeve të energjisë në fushën përkatëse;

6.6. themelimin, përbërjen dhe detyrat e komisionit përkatës për licencim të Ministrisë;

6.7. krijimin dhe mirëmbajtjen e regjistrit elektronik të auditorëve të energjisë;

6.8. detyrimet e auditorëve të energjisë për raportim në Ministri;

6.9. procedurat dhe përmbajtjen e sistemit të kontrollit të pavarur të cilësisë së raporteve të auditimit, caktimin e kontrolloreve, kontrollin sipas mostrës dhe rastet tjera të kontrollit të cilësisë; 

6.10. kodin e praktikës së auditorëve të energjisë, përfshirë rregullat e sjelljes profesionale dhe kërkesat teknike për auditime;

6.11. kushtet dhe procedurat për mbajtjen, verifikimin, pezullimin, riaktivizimin dhe humbjen e statusit aktiv të licencës.

7. Certifikatat dhe licencat e auditorëve të energjisë të lëshuara në shtetet anëtare të Bashkimit Evropian ose në Palët Kontraktuese të Komunitetit të Energjisë mund të njihen në përputhje me kërkesat e legjislacionit përkatës për njohjen e kualifikimeve profesionale dhe sistemin e lejeve dhe licencave.

Neni 17
Trajnimi, certifikimi dhe licencimi i menaxherëve të energjisë

1. Ministria menaxhon skemën e menaxherëve të energjisë, duke përfshirë përcaktimin e procesit të trajnimit dhe certifikimit, autorizimin e ofruesve të programeve të trajnimit dhe licencimin e menaxherëve të energjisë.

2. Programet e trajnimit kualifikues dhe të edukimit të vazhdueshëm profesional për menaxherët e energjisë ofrohen nga personat juridikë të autorizuar nga Ministria, përfshirë institucionet arsimore, shoqëritë tregtare dhe shoqatat. Autorizimi bëhet përmes thirrjes së hapur publike, në bazë të kritereve të përcaktuara me aktin nënligjor nga paragrafi 5 i këtij neni.

3. Licenca e menaxherit të energjisë është pa afat. Mbajtja e statusit aktiv të licencës kushtëzohet me përmbushjen e detyrimit për edukim të vazhdueshëm profesional. Dëshmitë për përmbushjen e edukimit të vazhdueshëm profesional dorëzohen në Ministri çdo pesë (5) vjet, sipas procedurës së përcaktuar me akt nënligjor.

4. Ministria mban dhe publikon regjistrin elektronik të menaxherëve të licencuar të energjisë, i cili, në të dhënat publike, përfshin emrin e menaxherit të energjisë dhe statusin e licencës.

5. Ministria, me akt nënligjor për trajnimin, certifikimin dhe licencimin e menaxherëve të energjisë, rregullon si në vijim:

5.1. përmbajtjen e programeve të trajnimit kualifikues dhe kërkesat, format, kohëzgjatjen dhe mënyrën e dëshmimit të edukimit të vazhdueshëm profesional;

5.2. kriteret dhe procedurat për autorizimin, vazhdimin, pezullimin dhe revokimin e autorizimit të ofruesve të programeve të trajnimit;

5.3. kërkesat dhe procedurat për kualifikimin dhe certifikimin e menaxherëve të energjisë;

5.4. procedurat për aplikimin, lëshimin dhe revokimin e licencës;

5.5. licencën dhe përmbajtjen saj;

5.6. themelimin, përbërjen dhe detyrat e komisionit përkatës për licencim të Ministrisë;

5.7. krijimin dhe mirëmbajtjen e regjistrit elektronik të menaxherëve të energjisë;

5.8. detyrimet e menaxherëve të energjisë për raportim në Ministri; 

5.9. kodin e praktikës së menaxherëve të energjisë, përfshirë rregullat e sjelljes profesionale dhe detyrimet për zbatimin e sistemit të menaxhimit të energjisë;

5.10. kushtet dhe procedurat për mbajtjen, verifikimin, pezullimin, riaktivizimin dhe humbjen e statusit aktiv të licencës.

Neni 18
Marrëveshjet vullnetare për promovimin e Efiçiencës së Energjisë (EE) në industri

1. Me qëllim të përmirësimit të Efiçiencës së Energjisë (EE) në industri, Ministria sipas këtij ligji është e autorizuar të lidhë marrëveshje vullnetare me ndonjë ndërmarrje, për promovim të efiçiencës së energjisë në industri. Kur lidhet marrëveshje vullnetare, mund të merret parasysh promovimi i përmirësimit të shërbimit energjetik.

2. Ministria, para lidhjes së marrëveshje vullnetare, i vlerëson objektivat e propozuara nga ndërmarrja. Nëse është e nevojshme, kur Ministria ose autoriteti kompetent përkatës konsideron se objektivat e propozuara nuk janë të kënaqshme, Ministria ka të drejtë të përcaktojë objektiva të detyrueshme që e kërkojnë përmirësimin e efiçiencës së energjisë të asaj ndërmarrjeje.

3. Ndërmarrja që është palë e marrëveshjes vullnetare mund të përfitoj nga skemat e mbështetjes së Ministrisë apo institucioneve tjera përgjegjëse, në bazë të një kontrate të lidhur duke u bazuar në këtë ligj, për ta vënë në zbatim një sistem të auditimit të energjisë dhe menaxhimit të energjisë si dhe për të zbatuar masa individuale me qëllim të përmirësimit të efiçiencës së energjisë.


Neni 19
Promovimi i zhvillimit të tregut të shërbimeve energjetike

1. Institucionet shtetërore shqyrtojnë dhe, kur është teknikisht dhe ekonomikisht e realizueshme, zbatojnë rekomandimet për përmirësimin e efiçiencës së energjisë si pjese e auditimit të energjisë ose një mase tjetër të paraparë me ligj. 

2. Me qëllim të zhvillimit dhe funksionimit të tregut të shërbimeve energjetike, Ministria: 

2.1. siguron informata të qarta dhe lehtësisht të qasshme për kontratat e shërbimeve energjetike, instrumentet financiare, skemat e kualifikimit dhe certifikimit dhe ofruesit e kualifikuar të shërbimeve energjetike;

2.2. mbështet, përmes masave të përcaktuara në PKEK apo masave tjera, zhvillimin e veprimtarisë së ofruesve të shërbimeve energjetike (ESCO) dhe qasjen në këtë treg;

2.3. publikon modele të kontratave të performancës së energjisë, udhëzime dhe informata për praktikat më të mira në lidhje me përgatitjen, prokurimin, financimin dhe zbatimin e këtyre kontratave;

2.4. ta publikojë në faqen e internetit të saj një model të një kontrate të performancës së energjisë për një ndërtesë në pronësi dhe shfrytëzim nga ndonjë institucion publik; 

2.5. mban dhe përditëson regjistrin e ofruesve të shërbimeve energjetike dhe siguron qasje në regjistrat e ekspertëve përkatës në fushën e efiçiencës së energjisë;

2.6. promovon përdorimin e metodologjive për monitorimin dhe verifikimin e kursimeve të energjisë që rezultojnë nga kontratat e performancës së energjisë;

2.7. identifikon dhe propozon masa për zvogëlimin ose eliminimin e pengesave rregullatore dhe jorregullatore për zhvillimin e tregut të shërbimeve energjetike dhe kontraktimin e performancës së energjisë.

4. Ministria, në bashkëpunim me ministritë përgjegjëse për financa dhe ndërtim, me akt nënligjor përcakton elementet minimale që duhet të përfshihen në kontratat e performancës së energjisë me sektorin publik ose në specifikimet përkatëse të tenderit, si dhe procedurat dhe udhëzimet për planifikimin, prokurimin, buxhetimin, pagesën, zbatimin dhe trajtimin e kontabilitetit të këtyre kontratave për ndërtesat dhe pasuritë e tjera në pronësi ose shfrytëzim të institucioneve shtetërore, në përputhje me standardet përkatëse kombëtare dhe ndërkombëtare të kontabilitetit. Me këtë akt nënligjor përcaktohet edhe një model kontrate i zbatueshëm në sektorin publik. 

5. Rregullatori, brenda kompetencave të tij, identifikon dhe ndërmerr masa për zvogëlimin ose eliminimin e kushteve që pengojnë funksionimin e tregut të shërbimeve energjetike. Kur furnizuesi i energjisë ose operatori i sistemit të shpërndarjes pengon ofrimin ose marrjen e shërbimeve energjetike, Rregullatori urdhëron ndërprerjen e pengesës dhe shqipton masat përkatëse në përputhje me nenin 47 të këtij ligji. 



Neni 20
Kontratat e performancës energjetike

1. Kontrata e performancës së energjisë, si instrument për kursimin e energjisë, zbatohet nga një ndërmarrje tregtare ose publike me kapacitet të lartë teknik dhe ekonomik në fushën e kursimit të energjisë, përmes realizimit të investimeve. Sipas kontratës së performancës së energjisë, kursimi i energjisë përbën shërbim energjetik që ofrohet nga ofruesi i shërbimit energjetik për marrësin e shërbimit energjetik, pa i shkaktuar këtij të fundit pagesa shtesë. Ofruesi i shërbimit energjetik i rikthen investimet nga kursimet e krijuara përmes uljes së shpenzimeve të energjisë, në përputhje me zvogëlimin e konsumit të energjisë. Pasuritë e ndashme, të krijuara si rezultat i investimit të realizuar nga ofruesi i shërbimit energjetik sipas kontratës së performancës së energjisë, mbeten në posedim të ofruesit të shërbimit energjetik deri në përmbushjen e detyrimeve kontraktuale.

2. Kontrata e performancës së energjisë, si instrument për kursimin e energjisë, duhet të përcaktoj:

2.1. listën e masave të efiçiencës së energjisë që do të zbatohen ose rezultatet që pritet të arrihen nga këto masa;

2.2. kursimet e garantuara të energjisë që do të arrihen përmes zbatimit të masave të parapara me kontratë dhe vlerën financiare të realizimit të tyre;

2.3. dispozitat për llogaritjen dhe konfirmimin e kursimeve të energjisë, periudhat për të cilat ato konfirmohen, metodologjinë për konfirmimin e kursimeve, dëshmitë që duhet të paraqiten nga palët kontraktuese, si dhe kontrollin e cilësisë dhe garancitë që duhet të ofrohen nga investitori;

2.4. dispozitat për uljen e konsumit të energjisë dhe përshtatjen e vlerës financiare të kursimeve të energjisë;

2.5. kohëzgjatjen e kontratës, fazat e zbatimit dhe kushtet për njoftimin paralajmërues;

2.6. listën e detyrimeve të palëve kontraktuese, përgjegjësinë e tyre në rast të shkeljes së kushteve të kontratës dhe rreziqet e mundshme që rrjedhin nga mospërmbushja e këtyre detyrimeve;

2.7. procedurën për ndryshimin e kontratës.

3. Kontrata e performancës së energjisë mund të përfshijë investime të ofruesit të shërbimit energjetik në sende të luajtshme të pandashme, sende të luajtshme të ndashme dhe pasuri që mund të përkufizohet si të drejta jo trupore.

4. Në rast të zgjidhjes së kontratës së performancës së energjisë për shkak të fajit të ofruesit të shërbimit energjetik, ofruesi nuk ka të drejtë në kompensim për vlerën e rritur të ndërtesës.

5. Në përputhje me këtë ligj, kontrata e performancës së energjisë mund të lidhet edhe nga shoqata e pronarëve të një ndërtese banesore dhe/ose bashkërisht nga shoqatat e bashkëpronarëve të banesave, lidhur me pronën e përbashkët, nëse vlera e kontratës nuk e tejkalon vlerën financiare të kursimeve të garantuara të energjisë. Vendimi për lidhjen e kontratës së performancës së energjisë merret sipas procedurave të përcaktuara me ligjin përkatës për menaxhimin e ndërtesave në bashkëpronësi.

6. Kursimet e energjisë llogariten dhe raportohen sipas metodologjisë së përcaktuar me aktet nënligjore të parapara në nenin 11 të këtij ligji, përveç nëse kontrata e performancës së energjisë përcakton metodologji më të hollësishme.

7. Ministria me akt nënligjor përcakton rregullat dhe procedurat për funksionimin e kompanive të shërbimeve të energjisë ESCO, të drejtat dhe detyrimet e përgjithshme të palëve në kontratën e performancës së energjisë, dhe kontratat tjera të shërbimeve energjetike, duke përfshirë edhe përgatitjen e modeleve të kontratave të cilat mund të zbatohen në sektorin publik dhe privat. 

Neni 21
Prokurimi publik

1. Autoritetet kontraktuese dhe entitetet kontraktuese, gjatë prokurimit të produkteve, shërbimeve, ndërtesave dhe punëve që ndikojnë në konsumin e energjisë, u japin përparësi zgjidhjeve me performancë të lartë të efiçiencës së energjisë, kur kjo është teknikisht e realizueshme, ekonomikisht e arsyeshme dhe në përputhje me legjislacionin për prokurimin publik.

2. Në procedurat e prokurimit publik që ndikojnë në konsumin e energjisë zbatohet parimi “efiçienca e energjisë së pari”, në përputhje me këtë ligj dhe aktet nënligjore për zbatimin e tij.

3. Detyrimet nga ky nen zbatohen nga autoritetet kontraktuese dhe entitetet kontraktuese, sipas legjislacionit për prokurimin publik, për kontratat publike dhe koncesionet që kanë për objekt produkte, shërbime, ndërtesa ose punë me ndikim në konsumin e energjisë.

4. Gjatë zbatimit të kërkesave për efiçiencë të energjisë në prokurimin publik merren parasysh efektiviteti i kostos, arsyeshmëria ekonomike, qëndrueshmëria, pajtueshmëria teknike, konkurrenca dhe, kur është e zbatueshme, kriteret e prokurimit publik të gjelbër.

5. Kërkesat minimale të efiçiencës së energjisë për prokurimin publik, duke përfshirë kërkesat për produktet, shërbimet, ndërtesat, punët, kontratat e shërbimeve me përmbajtje të rëndësishme energjetike, kriteret e prokurimit publik të gjelbër dhe mënyrën e verifikimit të performancës energjetike, përcaktohen me akt nënligjor të nxjerrë nga Qeveria sipas propozimit të Ministrisë. Ministria bashkëpunon me Komisionin Rregullativ të Prokurimit Publik në përgatitjen e draftit të këtij akti nënligjor. 

6. Akti nënligjor nga paragrafi 5 i këtij neni përcakton edhe procedurat, udhëzimet dhe metodologjitë për zbatimin e kërkesave të efiçiencës së energjisë në prokurimin publik, duke përfshirë, kur është e zbatueshme, vlerësimin e kostos së ciklit jetësor, ndikimeve mjedisore dhe kritereve të qëndrueshmërisë. 

KAPITULLI IV
EFIÇIENCA NË FURNIZIMIN ME ENERGJI

Neni 22
Transformimi, transmetimi dhe shpërndarja e energjisë

1. Gjatë marrjes së vendimeve që lidhen me operimin e infrastrukturës së transmetimit dhe shpërndarjes së energjisë, Rregullatori duhet të marrë parasysh kërkesat ligjore për përmirësimin e efiçiencës së energjisë dhe të sigurojë zhvillimin e një kornize rregullative që i nxit operatorët e sistemit të transmetimit dhe operatorët e sistemit të shpërndarjes në sektorët e energjisë elektrike, gazit natyror dhe, sipas kompetencave të tij, në sektorin e energjisë termike, që të zbatojnë masa për përmirësimin e efiçiencës së energjisë gjatë planifikimit dhe operimit të infrastrukturës përkatëse të rrjetit. Përmes rregullimit dhe tarifave të rrjetit, duke marrë parasysh kostot dhe përfitimet e secilës masë, Rregullatori siguron stimuj që operatorët e rrjetit t’u ofrojnë përdoruesve të rrjetit shërbime të sistemit që mundësojnë zbatimin e masave për përmirësimin e efiçiencës së energjisë, përfshirë në kuadër të zhvillimit të vazhdueshëm të rrjeteve inteligjente, pa cenuar sigurinë dhe besueshmërinë e sistemit.

2. Rregullatori siguron që operatorët e sistemit të transmetimit dhe operatorët e sistemit të shpërndarjes në sektorët e energjisë elektrike dhe gazit natyror të zbatojnë masa për përmirësimin e efiçiencës së energjisë, të planifikojnë infrastrukturën përkatëse të rrjetit dhe të vlerësojnë potencialin e efiçiencës së energjisë së sistemit gjatë operimit të tij. Operatorët e përmendur i dorëzojnë këto vlerësime Rregullatorit si pjesë të planit të zhvillimit të rrjetit përkatës. Vlerësimi i potencialit të efiçiencës së energjisë së sistemit përfshin:

2.1. identifikimin e masave dhe investimeve konkrete për përmirësimin me kosto efektive të efiçiencës së energjisë në infrastrukturën e transmetimit dhe shpërndarjes, së bashku me afatet për zbatimin e tyre;

2.2. vlerësimin e mundësisë për reduktimin e humbjeve të energjisë në rrjetet e transmetimit dhe shpërndarjes nga operatorët e sistemit të transmetimit dhe operatorët e sistemit të shpërndarjes, si dhe marrjen parasysh në mënyrë të duhur të efiçiencës së energjisë dhe fleksibilitetit të rrjetit.

3. Rregullatori, në sektorët e energjisë elektrike, energjisë termike dhe gazit natyror:

3.1. lehtëson marrjen parasysh të kritereve të efiçiencës së energjisë gjatë tregtimit të energjisë në tregun me pakicë dhe me shumicë, me qëllim të plotësimit të kërkesës për energji, dhe nxit pjesëmarrjen e burimeve nga ana e kërkesës, përfshirë përgjigjen ndaj kërkesës, krahas burimeve të furnizimit;

3.2. siguron që tarifat e transmetimit dhe shpërndarjes së energjisë të pasqyrojnë investimet dhe shpenzimet e arsyeshme dhe të përshtatshme për përmirësimin e efiçiencës së energjisë, si dhe ndikimet financiare të këtyre masave, duke përfshirë kursimet financiare në rrjet, të arritura përmes uljes së kostove të furnizimit ose investimeve në rrjet dhe operimit më optimal të tij, si dhe nga masat e përgjigjes ndaj kërkesës dhe prodhimi i shpërndarë, në përputhje me metodologjitë tarifore të miratuara nga Rregullatori;

3.3. siguron që operatorët e sistemit të transmetimit dhe operatorët e sistemit të shpërndarjes të garantojnë transmetimin dhe shpërndarjen e energjisë elektrike të prodhuar nga bashkëprodhimi me efiçiencë të lartë, t’i ofrojnë asaj qasje me përparësi ose të garantuar në rrjetin e energjisë elektrike dhe, gjatë dispeçimit të instalimeve prodhuese, t’i japin përparësi energjisë elektrike nga bashkëprodhimi me efiçiencë të lartë, për aq sa e lejon operimi i sigurt dhe i besueshëm i sistemit të energjisë elektrike;

3.4. siguron që rregullimi dhe tarifat e rrjetit të energjisë elektrike t’i plotësojnë kriteret e efiçiencës së energjisë të përcaktuara me këtë ligj dhe legjislacionin përkatës për energjinë elektrike;

3.5. siguron heqjen e stimujve në tarifat e transmetimit dhe shpërndarjes që dëmtojnë efiçiencën e përgjithshme, përfshirë efiçiencën e energjisë, në prodhimin, transmetimin, shpërndarjen ose furnizimin me energji elektrike, ose që pengojnë pjesëmarrjen e përgjigjes ndaj kërkesës në tregjet e balancimit dhe në prokurimin e shërbimeve ndihmëse;

3.6. mund të lejojë komponentë të skemave dhe strukturave tarifore me qëllim social për transmetimin dhe shpërndarjen e energjisë përmes rrjetit, me kusht që ndikimet negative në sistemin e transmetimit dhe shpërndarjes të kufizohen në masën më të vogël të nevojshme dhe të mos jenë joproporcionale me qëllimin social.

4. Operatorët e Sistemit të Transmetimit (OST) dhe Operatorët e Sistemit të Shpërndarjes (OSSh), në kuadër të planeve përkatëse të zhvillimit të rrjetit, vlerësojnë potencialin e Efiçiencës së Energjisë (EE) të infrastrukturës së energjisë elektrike dhe gazit natyror, veçanërisht lidhur me transmetimin, shpërndarjen, menaxhimin e ngarkesës, ndërveprueshmërinë, fleksibilitetin e rrjetit dhe lidhjen me instalimet e prodhimit të energjisë, përfshirë qasjen e prodhuesve të vegjël dhe mikroprodhuesve. Vlerësimi përfshin masat dhe investimet konkrete për përmirësimin me kosto efektive të Efiçiencës së Energjisë (EE) në infrastrukturën e rrjetit, si dhe afatet për zbatimin e tyre.

5. Rregullatori nxit operatorët e rrjetit për përmirësimin e efiçiencës në projektimin dhe operimin e infrastrukturës, si dhe siguron që tarifat t’u mundësojnë furnizuesve dhe operatorëve të tregut të përmirësojnë pjesëmarrjen e konsumatorëve në efiçiencën e sistemit, përfshirë përgjigjen ndaj kërkesës, varësisht nga rrethanat kombëtare. 

6. Rregullatori siguron që rregullat që përcaktojnë renditjen e përparësisë së qasjes dhe dispeçimit për lloje të ndryshme të energjisë nga burimet e ripërtëritshme dhe bashkëprodhimit me efiçiencë të lartë të shpjegohen në mënyrë të hollësishme, të bazohen në kritere transparente dhe jodiskriminuese dhe të publikohen. Këto rregulla lehtësojnë në veçanti lidhjen në sistemin e rrjetit të energjisë elektrike të prodhuar nga bashkëprodhimi me efiçiencë të lartë nga njësitë e bashkëprodhimit në shkallë të vogël dhe mikro-bashkëprodhimit. Përcaktimi i renditjes ndërmjet llojeve të ndryshme të burimeve të ripërtëritshme dhe bashkëprodhimit me efiçiencë të lartë nuk duhet ta pengojë qasjen ose dispeçimin me përparësi të energjisë nga burimet e ndryshueshme të ripërtëritshme.
6.1. Operatorët e Sistemit të Transmetimit (OST) dhe Operatorët e Sistemit të Shpërndarjes  (OSSh) përcaktojnë dhe publikojnë rregulla standarde për bartjen dhe ndarjen e kostove të përshtatjeve teknike të nevojshme për lidhjen e prodhuesve të rinj të energjisë elektrike nga bashkëprodhimi me efiçiencë të lartë, bazuar në kritere objektive, transparente dhe jodiskriminuese.

6.2. Operatorët e Sistemit të Transmetimit (OST) dhe Operatorët e Sistemit të Shpërndarjes (OSSh) i ofrojnë prodhuesit të ri të energjisë elektrike nga bashkëprodhimi me efiçiencë të lartë informata të plota për kostot dhe afatet e lidhjes dhe zbatojnë procedura të standardizuara e të thjeshtësuara për lidhjen e prodhuesve të shpërndarë.

7. Kur është teknikisht dhe ekonomikisht e realizueshme dhe pa cenuar besueshmërinë dhe sigurinë e rrjetit, operatorët e bashkëprodhimit me efiçiencë të lartë mund të ofrojnë shërbime të balancimit, si dhe shërbime të tjera operative në nivel të Operatorëve të Sistemit të Transmetimit (OST) ose Operatorëve të Sistemit të Shpërndarjes (OSSh). Operatorët e Sistemit të Transmetimit (OST) dhe Operatorët e Sistemit të Shpërndarjes (OSSh) sigurojnë që këto shërbime të jenë pjesë e një procesi transparent, jodiskriminues dhe të hapur për shqyrtim të ofertimit për shërbime.

8. Kur është e përshtatshme, operatorët e sistemit të transmetimit dhe të shpërndarjes inkurajojnë vendosjen e bashkëprodhimit me efiçiencë të lartë afër zonave të kërkesës për energji elektrike, me qëllim të reduktimit të humbjeve të energjisë në rrjet dhe kostove të kyçjes, përfshirë, sipas rastit, përmes zvogëlimit të tarifave të kyçjes dhe të përdorimit të sistemit.
9. Rregullatori siguron që Operatorët e Sistemit të Transmetimit (OST) dhe të shpërndarjes, gjatë përmbushjes së kërkesave për shërbime balancuese dhe shërbime të tjera ndihmëse që garantojnë sigurinë e sistemit, t’i trajtojnë ofruesit e përgjigjes ndaj kërkesës, përfshirë agregatorët, në mënyrë jodiskriminuese dhe në bazë të aftësive të tyre teknike.

9.1. Rregullatori promovon qasjen dhe pjesëmarrjen e përgjigjes ndaj kërkesës në tregjet e balancimit, rezervës dhe shërbimeve të tjera të sistemit. Për këtë qëllim, Rregullatori ose, sipas rastit Operatorët e Sistemit të Transmetimit (OST) dhe Operatorët e Sistemit të Shpërndarjes (OSSh), në bashkëpunim të ngushtë me ofruesit e përgjigjes ndaj kërkesës dhe konsumatorët, përcaktojnë kushtet dhe modalitetet teknike të pjesëmarrjes në këto tregje, bazuar në kërkesat teknike të tregut dhe aftësitë e përgjigjes ndaj kërkesës. Këto kushte përfshijnë pjesëmarrjen e agregatorëve.

10. Rregullatori, Operatorët e Sistemit të Transmetimit (OST) dhe Operatorët e Sistemit të Shpërndarjes (OSSh) zbatojnë parimin “Efiçienca e Energjisë (EE) së pari” në përputhje me kërkesat e këtij ligji, veçanërisht gjatë përcaktimit të tarifave, hartimit dhe miratimit të planeve të zhvillimit të rrjetit, planifikimit dhe miratimit të investimeve në infrastrukturë, si dhe gjatë vlerësimit të zgjidhjeve alternative nga ana e kërkesës, përfshirë kursimet e energjisë, përgjigjen ndaj kërkesës, fleksibilitetin e sistemit, ruajtjen e energjisë dhe zgjidhjet e tjera me kosto efektive që kontribuojnë në efiçiencën e sistemit energjetik.

Neni 23
Promovimi i Efiçiencës së Energjisë (EE) së sistemeve të ngrohjes dhe ftohjes qendrore


1. Në rast të zhvillimit dhe aktivizimit të infrastrukturës përkatëse për sistemet e ngrohjes dhe ftohjes qendrore, Ministria, në bashkëpunim me operatorët e rrjeteve të ngrohjes dhe ftohjes qendrore:

1.1 çdo pesë (5) vite bën një vlerësim gjithëpërfshirës të potencialit për bashkëprodhim me efiçiencë të lartë të energjisë termike, energjisë elektrike, përdorimit të ngrohjes dhe ftohjes së centralizuar efiçientë, dhe njofton Sekretariatin e Komunitetit të Energjisë (SKE), në përputhje me procedurat e parapara me këtë ligj dhe aktet nënligjore;

1.2. në përputhje me procedurat e një analize me kosto-përfitimit të sistemeve të ngrohjes dhe ftohjes, e bën një analizë të kosto-përfitimit si pjesë të një vlerësimi të hollësishëm për ta përcaktuar opsionin ekonomikisht më efikas dhe më të favorshëm për ngrohje dhe ftohje.

2. Analiza e kostos-përfitimit bëhet çdo tre vjet, në përputhje me procedurat për kosto-përfitimin të sistemeve ekzistuese të ngrohjes dhe ftohjes qendrore, nëse:

2.1. është planifikuar instalimi i një stabilimenti të ri të bashkëprodhues për prodhimin e energjisë elektrike dhe termike me një kapacitet termik nominal total prej më shumë se 20 MW dhe nevojitet një vlerësim i efektivitetit të kostos së atij stabilimenti si stabiliment bashkëprodhues shumë efikas;

2.2. bëhet rinovimi substancial i një stabilimenti ekzistues bashkëprodhues me një kapacitet termik nominal total prej më shumë se 20 MW dhe nevojitet një vlerësim i efektivitetit të kostos së konvertimit të stabilimentit në fjalë në stabiliment bashkëprodhues me efiçiencë të lartë;

2.3. është planifikuar rinovimi substancial i ndonjë pajisjeje industriale me input termik neto të vlerësuar prej më shumë se 20 MW, që gjeneron ngrohje nga mbeturinat në një nivel të dobishëm të temperaturës, për ta vlerësuar koston dhe dobitë e përdorimit të nxehtësisë së papërdorur për ta përmbushur kërkesën ekonomikisht të arsyeshme, duke përfshirë bashkëprodhimin dhe kyçjen e atij stabilimenti me një rrjet të ngrohjes dhe ftohjes qendrore;

2.4. bëhet instalimi i sistemeve të reja individuale të ngrohjes dhe ngrohjes qendrore ose prodhimi i energjisë të re të bashkëprodhuese me një kapacitet total nominal termik prej më shumë se 20 MW në një sistem ekzistues të ngrohjes ose planifikohet rinovimi substancial i një stabilimenti ekzistues për ta vlerësuar efektivitetin e kostos së përdorimit të nxehtësisë së papërdorur nga stabilimentet industriale aty pranë.

3. Në rastin e bashkëprodhimit me efiçiencë të lartë të energjisë termike dhe energjisë elektrike dhe/ose zbulimit të një potenciali të tillë për përdorimin e ngrohjes dhe ftohjes qendrore me efiçiencë të lartë, dobitë e së cilës e tejkalojnë koston e saj, Ministria, sipas një vlerësimi të hollësishëm dhe një analize të kosto-përfitimit, siç parashihet në paragrafin 1 të këtij neni, i përcakton masat që duhet të merren në përputhje me rastet specifike, të parapara në paragrafin 2 të këtij neni, të cilat sigurojnë:

3.1. zhvillimin e infrastrukturës së ngrohjes dhe ftohjes qendrore efiçiente dhe/ose zhvillimin e bashkëprodhimit me efiçiencë të lartë të energjisë termike dhe energjisë elektrike;

3.2. përdorimin e energjisë së ngrohjes dhe ftohjes së marrë nga nxehtësia e pa përdorur dhe Burimet e Ripërtëritshme të Energjisë (BRE).

4. Ministria me akt nënligjor i përcakton procedurat e analizimit të kosto - përfitimit  për sistemet e ngrohjes dhe ftohjes, parimet për llogaritjen e energjisë elektrike nga bashkëprodhimi, kërkesat lidhur me certifikatën/garancinë e origjinës për energjinë elektrike të prodhuar nga bashkëprodhimi me efiçiencë të lartë dhe udhëzimet për llogaritjen e potencialit të efiçiencës të ngrohjes dhe ftohjes.

Neni 24
Sistemi i matjes dhe faturimit të konsumit të energjisë

1. Energjia elektrike e konsumuar nga konsumatorët fundor matet dhe faturohet në përputhje me procedurat e përcaktuara me Ligjin përkatës për energjinë elektrike dhe Kodin e Matjes. 

2. Në bazë të një analize të kosto-efektivitietit, si pjesë e dokumenteve të planifikimit, vlerësohet mundësia e instalimit të menjëhershëm ose gradual të sistemeve inteligjente të matjes për konsumatorët e energjisë elektrike. 

3. Konsumatorët fundorë, të cilët nuk kanë njehsorë të inteligjent, duhet të marrin informata të faturimit që janë të sakta dhe të bazuara në konsumin aktual, nëse kjo është teknikisht e mundshme dhe ekonomikisht e arsyeshme. Ky detyrim mund të përmbushet nga një sistem i vetë leximit të rregullt nga konsumatorët fundorë ku ata i komunikojnë leximet nga njehsori i tyre tek furnizuesi i energjisë. Faturimi mund të bazohet në konsumin e vlerësuar, ose në normë të sheshtë, vetëm nëse konsumatori fundor nuk ka siguruar lexim të matësit/njehsorit për një interval të caktuar faturimi.

4. Konsumatorët fundorë kanë mundësinë për qasje të lehtë përmes internetit ose interfejsit të njehsorit në informata plotësuese mbi konsumin historik duke lejuar kontrolle të detajuara vetanake. Konsumi i tillë historik përfshin:

4.1. të dhëna kumulative për së paku tri (3) vitet e mëparshme që korrespondojnë me intervalet për të cilat janë prodhuar informatat e vazhdueshme të faturimit; dhe,

4.2 të dhëna të hollësishme ditore, javore, mujore dhe vjetore sipas kohës së përdorimit për periudhën e së paku njëzet e katër (24) muajve të mëparshëm ose periudhën që nga fillimi i kontratës së furnizimit, nëse kjo është më e shkurtër.

5. Pavarësisht asaj nëse njehsorët inteligjent ekzistojnë apo jo dhe nëse faturimi i energjisë dhe historiku i konsumit të konsumatorëve fundorë është në dispozicion, me kërkesë të konsumatorit fundor, informatat e tilla do të vihen në dispozicion të ofruesit të shërbimit të energjisë të caktuar nga konsumatori fundor. Konsumatorëve fundorë u ofrohet mundësia e informimit elektronik lidhur me faturimin dhe faturat që i marrin, të kenë shpjegime të qarta dhe të kuptueshme se si janë nxjerrë faturat e tilla si dhe llogaritja gjithëpërfshirëse e kostove aktuale të energjisë. 

6. Furnizuesit e energjisë u ofrojnë konsumatorëve të tyre modalitete fleksibile për pagesat aktuale dhe sipas kërkesës, i sigurojnë konsumatorëve informata të sakta dhe në kohë dhe vlerësime mbi energjinë që konsumojnë.

7. Konsumatorët fundor marrin të gjitha informatat e tyre të faturave dhe faturimit për konsumimin e energjisë dhe kanë qasje në të dhënat e tyre të konsumit në mënyrë adekuate dhe pa pagesë.

Neni 25
Matja dhe faturimi i ngrohjes, ftohjes dhe ujit të ngrohtë sanitar

1. Për ngrohjen dhe ftohjen qendrore dhe ujin e ngrohtë sanitar, konsumatorëve fundorë u sigurohen njehsorë që pasqyrojnë në mënyrë të saktë konsumin aktual, kur kjo është teknikisht e mundshme dhe ekonomikisht e arsyeshme.

2. Kur ngrohja, ftohja ose uji i ngrohtë sanitar furnizohet në një ndërtesë nga një burim qendror që shërben për disa ndërtesa, ose nga një sistem i ngrohjes apo ftohjes qendrore, njehsori vendoset në shkëmbyesin e nxehtësisë ose në pikën e dorëzimit.

3. Në ndërtesat me shumë banesa dhe ndërtesat shumëfunksionale që kanë burim qendror të ngrohjes ose ftohjes, ose që furnizohen nga sistemi i ngrohjes apo ftohjes qendrore, vendosen njehsorë individualë për matjen e konsumit të ngrohjes, ftohjes ose ujit të ngrohtë sanitar për secilën njësi të ndërtesës, kur kjo është teknikisht e mundshme dhe ekonomikisht e arsyeshme.

4. Kur vendosja e njehsorëve individualë për ngrohje nuk është teknikisht e mundshme ose ekonomikisht e arsyeshme, përdoren alokatorë individualë të kostos së ngrohjes ose metoda të tjera alternative për matjen apo vlerësimin e konsumit, në përputhje me kriteret dhe metodologjinë e përcaktuar nga autoriteti kompetent.

5. Për ndërtesat me shumë banesa dhe ndërtesat shumëfunksionale që furnizohen nga sistemi i ngrohjes ose ftohjes qendrore, ose që kanë sisteme të përbashkëta të ngrohjes ose ftohjes, përcaktohen rregulla transparente për ndarjen e kostove të konsumit të ngrohjes, ftohjes dhe ujit të ngrohtë sanitar.

6. Njehsorët dhe alokatorët e kostos së ngrohjes që instalohen për ngrohje, ftohje dhe ujë të ngrohtë sanitar duhet të mundësojnë lexim në distancë, kur kjo është teknikisht e mundshme dhe ekonomikisht e arsyeshme.

7. Konsumatorëve fundorë u sigurohen informata të sakta, të qarta dhe të kuptueshme mbi faturimin dhe konsumin e ngrohjes, ftohjes dhe ujit të ngrohtë sanitar, të bazuara në konsumin aktual ose në leximet e alokatorëve të kostos së ngrohjes, kur këto janë në dispozicion.

8. Me kërkesë të konsumatorit fundor, të dhënat mbi faturimin dhe konsumin vihen në dispozicion të ofruesit të shërbimit të energjisë të caktuar nga ai, në përputhje me legjislacionin për mbrojtjen e të dhënave personale dhe sigurinë kibernetike.

9. Konsumatorët fundorë i marrin pa pagesë faturat dhe informatat e faturimit për konsumin e ngrohjes, ftohjes dhe ujit të ngrohtë sanitar dhe kanë qasje në të dhënat e tyre të konsumit në mënyrë adekuate dhe pa pagesë.

Neni 26
Informimi dhe ngritja e vetëdijes së konsumatorëve të energjisë

1. Ministria në bashkëpunim me institucionet tjera relevante, merr masa për të nxitur dhe inkurajuar përdorimin efiçientë të energjisë si në vijim:  

1.1. zbatimin e masave për përmirësimin e Efiçiencës së Energjisë (EE)duke përfshirë:

1.1.1. grantet, subvencionet apo kreditë e favorshme në dispozicion;

1.1.2. rimbursimin e kostos së masave të Efiçiencës së Energjisë (EE);

1.1.3. ndihmën teknike dhe financiare; 

1.2. rritjen e Efiçiencës së Energjisë (EE); 

1.3. ngritjen e vetëdijesimit për Efiçiencën e Energjisë (EE);

1.4. vënien në zbatim të masave të informimit dhe edukimit;

1.5. inkurajimin e ndryshimeve në sjellje gjatë konsumimit të energjisë në vendet e punës;

1.6. inkurajimin e përdoruesve fundorë, duke përfshirë organizatat që konsumojnë energji, për të instaluar sisteme inteligjente të matjes së shpenzimit të energjisë.

2. Ministria e siguron shpërndarjen e informatave për mekanizmat, instrumentet financiare në dispozicion dhe normat rregullative ligjore për Efiçiencën e Energjisë (EE) dhe mekanizmat e zgjidhjes së mosmarrëveshjeve. Informacioni dhe ndërgjegjësimi do të përfshijë të gjithë akterët përkatës të tregut të energjisë, do të sigurojë transparencë dhe do të ofrojë shërbime të përshtatura për konsumatorët familjarë, konsumatorët e cenueshëm, dhe konsumatorët e prekur nga varfëria energjetike dhe NVM-të.

3.Rregullatroi inkurajon Operatorët e Sistemit të Shpërndarjes (OSSh) ose furnizuesit e energjisë të angazhohen në shpërndarjen e sistemeve inteligjente të matjes dhe në promovimin e ndryshimit të sjelljes që mund ta rrisin Efiçiencën e Energjisë (EE) në përdorimet e fundit të energjisë.

4. Ministria, në bashkëpunim me ministrinë përgjegjëse për financa, ministrinë përgjegjëse për ndërtim, dhe ministrinë përgjegjëse për mirëqenie sociale i propozojnë Qeverisë së Republikës së Kosovës (QRK) të nxjerr akt nënligjor me të cilin përcaktohen llojet e stimujve dhe instrumenteve mbështetëse, duke përfshirë masat financiare, kriteret dhe kushtet e përfitimit, kategoritë e përfituesve, procedurat e aplikimit, vlerësimit, miratimit, pagesës, monitorimit dhe verifikimit, si dhe mënyra e lidhjes së mbështetjes financiare me kursimet e synuara ose të arritura të energjisë. Me këtë akt nënligjor përcaktohen edhe masat për Efiçiencë të Energjisë (EE), produktet dhe shërbimet me efiçiencë të lartë të energjisë dhe përmirësimi i Efiçiencës së Energjisë (EE) në ndërtesa të reja dhe ekzistuese.

Neni 27
Mbrojtja e konsumatorëve të cenueshëm dhe zbutja e varfërisë energjetike

1. Politikat, programet dhe masat për Efiçiencë të Energjisë (EE) hartohen dhe zbatohen në atë mënyrë që të marrin në konsideratë personat e prekur nga varfëria energjetike, konsumatorëve të cenueshëm, ekonomive familjare me të ardhura të ulëta dhe, kur është e zbatueshme, personave që jetojnë në banim social. 

2. Masat nga paragrafi 1 i këtij neni nuk duhet të shkaktojnë rritje joproporcionale të kostove të banimit, mobilitetit ose energjisë për grupet e përmendura. 

3. Ministria, në bashkëpunim me institucionet përgjegjëse, monitoron dhe raporton ndikimin e masave të efiçiencës së energjisë në zbutjen e varfërisë energjetike. 

4. Ministria në koordinim me Ministrinë përgjegjëse për mirëqenie sociale, bënë një vlerësim gjithëpërfshirës, i cili do të shërbejë si bazë për përcaktimin e pragjeve për varfëri energjetike, kategoritë e përfituesve, kriteret e përfitimit, si dhe do ti shërbejë përgatitjes së programeve mbështetëse sipas kërkesave të këtij neni.

KAPITULLI V
ETIKETIMI DHE EKODIZAJNI I ENERGJISË

Neni 28
Etiketimi i energjisë

1. Me propozim të ministrive përgjegjëse për energjinë dhe tregtinë, Qeveria e Republikës së Kosovës (QRK) nxjerrë aktet nënligjore të përcaktuara në nenin 49 paragrafi 5 të këtij ligji, përmes të cilave krijohet korniza ligjore për pajisjet që ndërlidhen me energjinë  të cilat plasohen në treg dhe vihen në shfrytëzim, përmes të cilave, ndër të tjera, përcaktohen kërkesat e etiketimit të pajisjes, duke e siguruar përfshirjen e informatave standarde për Efiçiencën e Energjisë (EE), konsumin e energjisë, si dhe informatave plotësuese për produktet. 

2. Për zbatimin e paragrafit 1 të këtij neni, përcaktohen kërkesat e hollësishme që kanë të bëjnë me etiketat dhe informatat për pajisjet specifike që mbulon fushën e etiketimit të energjisë, duke përfshirë:  

2.1 çdo kërkesë specifike lidhur me obligimet e furnizuesve dhe tregtarëve, nëse është e nevojshme;

2.2 mënyrën e realizimit të aktiviteteve edukative dhe/ose promovuese dhe informuese, siç mund të kërkohen;

2.3 kërkesat për raportim në lidhje me etiketimin e energjisë;

2.4 mënyrën e bashkëpunimit ndërkombëtar dhe shkëmbimin e informacionit për mbikëqyrjen dhe kontrollin e tregut;

2.5 procedurat në nivel kombëtar për trajtimin e produkteve që paraqesin rrezik nga moszbatimi i këtij ligji;

2.6 mënyrën për ta ruajtur bashkëpunimin ndërkombëtar lidhur me produktet që konstatohet se nuk janë në pajtueshmëri;

2.7 çështje tjera, sipas nevojës.

3. Furnizuesi i pajisjeve që përfshihen me këtë nen duhet:

3.1. të sigurojë që pajisjet që janë plasuar në treg të shoqërohen: 

3.1.1	për çdo njësi individuale dhe pa pagesë, me etiketa të sakta të shtypura dhe me fletinformacion të pajisjes, në përputhje me kërkesat e përcaktuara në paragrafët 1 dhe 2 të këtij neni;

3.2. ta sigurojë saktësinë e etiketave dhe fletinformacionit të pajisjes që e ofron, duke përfshirë përgatitjen e dokumentacionit teknik të mjaftueshëm për ta mundësuar vlerësimin e saktësisë;

3.3 të veprojë në përputhje me të gjitha kërkesat specifike, siç përcaktohet në aktet nënligjore  që rregullojnë etiketimin e energjisë të nxjerra sipas kërkesave të këtij ligji. 

4. Tregtari i produktit:

4.1. e shfaq etiketën e siguruar nga furnizuesi në mënyrë të dukshme, duke përfshirë ato për shitjet nga distanca nëpërmjet internetit, por pa u kufizuar vetëm në internet dhe telemarketing;

4.2. e vë në dispozicion të klientit fletinformacionin e produktit, duke përfshirë, sipas kërkesës, në formë fizike në pikën e shitjes, përderisa etiketa ose fletinformacioni duhet të jetë në gjuhët zyrtare të Republikës së Kosovës;

4.3 vepron në përputhje me të gjitha kërkesat specifike, siç do të përcaktohen në aktet nënligjore nga paragrafi 1 i këtij neni.

5. Furnizuesi dhe tregtari bashkëpunojnë me autoritetin e mbikëqyrjes së tregut dhe marrin masa të menjëhershme për ta korrigjuar çdo rast të mospërputhjes me kërkesat e përcaktuara në aktet nënligjore nga paragrafi 1 i këtij neni dhe me kërkesat nga paragrafi 2 i këtij neni që bien nën përgjegjësinë e tyre, me nismën e tyre ose kur një gjë e tillë kërkohet nga Autoriteti i Mbikëqyrjes së Tregut (AMT).

6. Ministria përgjegjëse për tregti përmes mekanizmave të saj inspektuese është autoriteti i mbikëqyrjes së tregut për të siguruar zbatimin e dispozitave të këtij neni.

7. Lehtësirat financiare për produktet dhe shërbimet me efiçiencë të lartë të energjisë përcaktohen me aktin nënligjor të përcaktuar në nenin 26 të këtij ligji. 

Neni 29
Ekodizajni për pajisjet që konsumojnë energji

1. Me propozim të ministrive përgjegjëse për energjinë dhe tregtinë, Qeveria e Republikës së Kosovës (QRK) nxjerr aktet nënligjore të përcaktuara në nenin 49 paragrafi 6 të këtij ligji, me anë të cilave përcaktohen kërkesat minimale për ekodizajn për pajisjet që konsumojnë energji.

2. Kërkesat e detyrueshme të ekodizajnit që përfshihen në këto akte nënligjore kanë të bëjnë me Efiçiencën e Energjisë (EE), konsumin e energjisë dhe aspektet e tjera të performancës së energjisë së produkteve, duke ua mundësuar konsumatorëve që të blejnë produkte me Efiçiencë të Energjisë (EE) dhe t’i heqin nga tregu produktet me efiçiencë të ulët. 

	3. Parametrat përkatës të produktit duhet të maten ose llogariten duke përdorur metoda të besueshme, të sakta dhe të riprodhueshme. 

4. Për të përmirësuar efikasitetin dhe besueshmërinë e rregulloreve të produkteve të caktuara dhe për të mbrojtur konsumatorët, produktet të cilat janë në gjendje të detektojnë kushtet e testimin dhe të ndryshojnë performancën e tyre për të arritur rezultate më të mira për parametrat e caktuar në kushte testimi, nuk duhet të lejohen të vendosen në treg.




	
5. Produkti që i plotëson kërkesat minimale duhet ta shfaq një etiketë që e tregon pajtueshmërinë me këto kërkesa minimale.
	1. 



6. Ministria përgjegjëse për tregti përmes mekanizmave të saj inspektuese është Autoriteti i Mbikëqyrjes së Tregut (AMT) për të siguruar zbatimin e dispozitave të këtij neni.
 

KAPITULLI VI 
FONDI I KOSOVËS PËR EFIÇIENCË TË ENERGJISË (FKEE-ja)

Neni 30 
Rregullat për themelimin dhe funksionimin e FKEE-së

1. Fondi i Kosovës për Efiçiencë të Energjisë (FKEE-ja) është subjekt i pavarur autonom juridik në shërbim të interesit publik. FKEE-ja ia mundëson Qeverisë së Republikës së Kosovës (QRK) që t’i përmbushë objektivat e politikës së saj për Efiçiencë të Energjisë (EE) duke i promovuar, mbështetur dhe zbatuar masat për Efiçiencë të Energjisë (EE) si në sektorin publik, ashtu edhe në atë privat, duke përfshirë tërheqjen dhe menaxhimin e burimeve financiare për financimin dhe zbatimin e qëndrueshëm të projekteve të investimit në Efiçiencë të Energjisë (EE).

2. Themelues i Fondit të Kosovës për Efiçiencë të Energjisë (FKEE) është Republika e Kosovës, e përfaqësuar nga Qeveria e Republikës së Kosovës (QRK). 

3. FKEE-ja ka personalitet të plotë juridik dhe identitet juridik që është i ndarë dhe i dallueshëm nga Qeveria e Republikës së Kosovës (QRK), Bordi i Drejtorëve (BD) dhe nga ekzekutivi i FKEE-së.

4. FKEE-ja ka bilanc të pavarur, ka llogari bankare në bankat e licencuara në Republikën e Kosovës, si dhe vula, shenja dalluese, stemë dhe formularë që mbajnë emrin e tij.

5. Pa u kufizuar si në vijim, FKEE-ja ka të drejtë të kontraktojë, të padisë dhe të paditet në emër të vet, të posedojë pasuri, të investojë në projektet e Efiçiencës së Energjisë (EE), të marrë çfarëdo kthimi të investimeve dhe të marrë e japë grante dhe donacione e instrumente financiare të tjera për t’i arritur objektivat e tij të parapara me këtë ligj.

6. FKEE-ja ka autonomi të plotë operacionale dhe administrative, funksionon jashtë kornizës së strukturave qeveritare të Kosovës dhe Shërbimit Civil të Kosovës (ShCK) dhe nuk konsiderohet si organizatë buxhetore në kuptim të Ligjit për Menaxhimin e Financave Publike dhe Përgjegjësitë dhe Ligjin për Buxhetin e Republikës së Kosovës. 

7. Të gjitha të hyrat që FKEE-ja i siguron nga donacionet, kthimet në investime, tarifat dhe pagesat e tjera të pranuara apo ngarkuara në përputhje me këtë ligj dhe me ligjet në fuqi, duke përfshirë interesin nga depozitat e veta në banka, qeverisen me dispozitat e këtij ligji dhe të rregulloreve të brendshme në fuqi që i përcaktojnë rregullat dhe procedurat operacionale të FKEE-së. Në rast të mospërputhjeve me ligjet tjera në fuqi në lidhje me buxhetin dhe shpenzimet e FKEE-së, mbizotëron ky ligj. 

8. FKEE-ja u përgjigjet palëve të treta me kapitalin e vet.

9. FKEE-ja vepron në tërë territorin e Republikës së Kosovës.




Neni 31
Përshtatshmëria dhe pajtueshmëria

1. FKEE-ja nuk financon investime që mund të lidhen me aktivitete të paligjshme apo ndonjë aktivitet tjetër që ndalohet me legjislacionin në fuqi. Të gjitha instrumentet financiare që i mbështet FKEE-ja janë në përputhje me standardet financiare, sociale, shëndetësore dhe mjedisore në zbatim. 

2. Të gjitha investimet e mbështetura nga FKEE-ja duhet të jenë në përputhje të plotë me rregullat dhe kushtet e instrumenteve financiare përkatëse të përcaktuara nga FKEE-ja. 

3. FKEE-ja përmbahet rreptësisht nga praktikat mashtruese dhe korruptive dhe merr masa që i parandalojnë dhe luftojnë ato. 

Neni 32
Bordi i Drejtorëve (BD)

1. Bordi i Drejtorëve (BD) i FKEE-së është organi kryesor i qeverisjes së FKEE që është përgjegjës për mbikëqyrjen e përgjithshme të FKEE-së në pajtim me mandatin e tij të përcaktuar me këtë ligj edhe me aktet nënligjore për FKEE-në.

2. Bordi i Drejtorëve (BD) përbëhet nga pesë (5) anëtarë me të drejtë vote si në vijim: 

    2.1. një (1) përfaqësues i emëruar nga ministria përgjegjëse për energjinë;

    2.2. një (1) përfaqësues i emëruar nga ministria përgjegjëse për financa;

    2.3 një (1) përfaqësues i emëruar nga ministria përgjegjëse për ndërtim;

   2.4.një (1) përfaqësues nga ministria përgjegjëse për administrimin e pushtetit lokal

   2.5. Drejtori Menaxhues i FKEE-së.

3. Donatorët kryesorë ftohen për të marrin pjesë në çdo takim të Bordit të FKEE-së.

4. Tre (3) muaj para skadimit të mandatit të Bordit ekzistues të Drejtorëve të FKEE-së, kryesuesi i Bordit u dërgon kërkesë me shkrim institucioneve të përfaqësuara në Bord për emërimin e anëtarëve të rinj. Kërkesa përcakton afatin për emërim dhe njofton institucionet për kriteret që duhet të plotësohen sipas këtij Ligji. Në mungesë të kryesuesit të Bordit, këtë veprim e ndërmerr drejtori Menaxhues i FKEE-së.

5. Anëtarët e Bordit të Drejtorëve (BD) emërohen për një mandat tre (3) vjeçar, me mundësi të riemërimit edhe për një mandat tjetër. Pas skadimit të mandatit të anëtarëve të bordit, anëtarët ekzistues vazhdojnë të shërbejnë si Ushtrues Detyre (UD) të anëtarëve të bordit derisa të emërohen anëtarët e ri në bord.

6. Anëtarët e Bordit të Drejtorëve (BD) duhet të jenë individë që kanë integritet të njohur, arsimim adekuat dhe së paku pesë (5) vite përvojë profesionale, veçanërisht relevante për aktivitetet e FKEE-së, si në financa, ekonomi, inxhinieri ose në fushën ligjore. Bordi i ri duhet të themelohet më së largu tre (3) muaj pas përfundimit të mandatit të bordit ekzistues. 

7. Anëtar i Bordit të Drejtorëve (BD) nuk mund të jetë një (1) zyrtar i zgjedhur apo i emëruar politik ose person që ka mbajtur çfarëdo pozite në partie politike dhe në çfarëdo kohe gjatë njëzetekatër (24) muajve të mëparshëm. 

8. Anëtarët e Bordit të Drejtorëve (BD) mund të jenë shërbyes civilë.

9. Në mbledhjen e parë të tij, anëtarët e zgjedhur të Bordit të Drejtorëve (BD) e zgjedhin Kryesuesin nga radhët e anëtarëve të tij. Deri kur Bordi i Drejtorëve (BD) ta emërojë Kryesuesin për të shërbyer në Bordin e Drejtorëve (BD), anëtari më i vjetër i Bordit do të shërbejë si Ushtrues i Detyrës (UD) së Kryesuesit. 

10. Çdo vendim i Bordit të Drejtorëve (BD) merret me shumicën e thjeshtë të votave të anëtarëve të Bordit me të drejtë vote. Të gjithë anëtarët e Bordit të Drejtorëve (BD) kanë të drejta dhe detyra të barabarta, me përjashtim të rasteve të përcaktuara me këtë ligj. 

11. Kryesuesi i thërret, i kryeson dhe e siguron mbarëvajtjen e mbledhjeve të Bordit të Drejtorëve (BD).

12. Anëtarët e Bordit të Drejtorëve (BD) nuk duhet të kenë asnjë konflikt të interesit dhe i ushtrojnë funksionet e tyre në mënyrë të pavarur dhe vetëm në interesin më të mirë të FKEE-së dhe në mënyrë profesionale dhe kolegjiale. 

13. Anëtarët e Bordit të Drejtorëve (BD) apo punonjësit e FKEE-së nuk e lejojnë dhe nuk e pranojnë asnjë përpjekje nga palët e treta për të ndërhyrë apo për të ndikuar në vendimet e tyre gjatë realizimit të detyrave të tyre dhe janë të obliguar që ta informojnë Bordin për përpjekjet e tilla. 

14. Anëtarët e Bordit të Drejtorëve (BD), Komisionet e Bordit të Drejtorëve (BD), këshilltarët dhe ekspertët e ruajnë konfidencialitetin e informatave që i marrin gjatë realizimit të detyrave të tyre. 

15. Anëtarët e Bordit të Drejtorëve (BD) kompensohen sipas rregulloreve të brendshme. 

16. Në rastin e jashtëzakonshëm kur ndonjë anëtar i Bordit të Drejtorëve (BD) mund të ketë interes personal apo konflikt interesi për çështje që kanë të bëjnë me një vendim të veçantë, ai apo ajo e zbulon atë rast dhe përjashtohet nga kjo vendimmarrje e veçantë.

17. Përbërja e Bordit të Drejtorëve (BD) duhet të reflektoj përfaqësim të drejtë gjinor. 

Neni 33
Kompetencat e Bordit të Drejtorëve (BD)

1. Bordi i Drejtorëve (BD) i ka këto kompetenca:

1.1. aprovimi i strategjisë së Fondit dhe objektivave strategjike të aktiviteteve të Fondit në përputhje me orientimet kryesore të aktiviteteve të Fondit për Efiçiencë të Energjisë, të aprovuara nga Qeveria e Republikës së Kosovës (QRK);

1.2. dorëzimi i propozimeve në Qeverinë e Republikës së Kosovës (QRK) lidhur me ndryshimet në madhësinë e kapitalit të autorizuar të Fondit;

1.3. emërimi dhe shkarkimi i Drejtorit Menaxhues të FKEE-së; 

1.4. mbikëqyrja e punës së Drejtorit Menaxhues, dhënia e propozimeve për përmirësimin e punës;

1.5. aprovimi i pasqyrave financiare vjetore;

1.6. autorizimi i Drejtorit Menaxhues për t’i nënshkruar dhe ekzekutuar marrëveshjet;

1.7. vendosja për blerjen, mbajtjen dhe menaxhimin e pronës së FKEE-së sipas rregulloreve të brendshme;  

1.8. aprovimi dhe ndryshimi i rregulloreve, procedurave dhe akteve tjera të brendshme si në vijim:

1.8.1	Rregullore për Organizim të Brendshëm të FKEE-së; 

1.8.2	Rregullat e Punës në FKEE;

1.8.3	Kodin e Etikës të FKEE;

1.8.4	Rregullore për Rekrutimin, Menaxhimin dhe Kompensimin e Personelit të FKEE-së;

1.8.5	Rregullore për Menaxhimin e Përgjithshëm Financiar të FKEE-së;

1.8.6	Rregullore për Sistemin e Kontrollit të Brendshëm të FKEE-së;

1.8.7	Rregullore për përgatitjen dhe shpalljen e thirrjeve për propozime të FKEE-së;

1.8.8	Rregullore për Punën e Bordit të Drejtorëve (BD) të FKEE-së;

1.8.9	Manuale Operative të skemave të financimit nga FKEE-ja;

1.8.10	Rregullore, procedura dhe akte tjera sipas nevojës, në përputhje me nevojat e FKEE-së për zbatimin e këtij ligji në fushën e detyrave dhe përgjegjësive të tij;

1.9. aprovimi i planit trevjeçar (3) të zhvillimit të biznesit të FKEE-së, planeve vjetore që i përmbajnë detyrimisht treguesit e performancës që ndërlidhen me ato plane, shqyrtimi i përparimit të bërë në arritjen e treguesve të performancës së paku çdo tre muaj dhe, në rast të devijimeve negative, urdhërimi i veprimeve korrigjuese;

1.10. aprovimi i buxhetit vjetor, raportit vjetor dhe pasqyrave financiare vjetore;

1.11. vendosja për përshtatshmërinë e përfituesve nga skemat e financimit të FKEE-së dhe kritereve të përshtatshmërisë për investimet që mund të mbështeten nga FKEE-ja;

1.12. marrja e vendimeve për caktimin e nivelit të tarifave, ngarkesave dhe pagesave sipas këtij ligji;

1.13. aprovimi i emërimit të Auditorëve të Jashtëm  (AJ) të FKEE-së;

1.14. aprovimi i numrit të përgjithshëm të anëtarëve të stafit dhe kompensimit të tyre sipas rekomandimeve të Drejtorit Menaxhues të FKEE-së;

1.15. ushtrimi i kompetencave dhe përgjegjësive të tjera që janë paraparë me këtë ligj dhe që janë përcaktuar në rregulloret e brendshme të FKEE-së;

1.16 themelimi i komisioneve për auditim dhe menaxhim të riskut dhe komisione të tjera sipas nevojës. 

2. Bordi i Drejtorëve (BD) është i obliguar që të marrë masa për t’i parandaluar konfliktet e interesit në FKEE dhe të adresojë në zgjidhjen e tyre.

Neni 34
Mbledhjet e Bordit të Drejtorëve (BD)

1. Bordi i Drejtorëve (BD) do të takohet sipas nevojës, por jo më rrallë se gjashtë (6) herë në vit, me të paktën dy (2) mbledhje të mbajtura me prezencë fizike. 

2. Procedura për organizimin e mbledhjeve, thirrjen, kuorumin, kryesimin, marrjen e vendimeve, procesverbalet e mbledhjeve dhe të gjitha aspektet procedurale të tjera rregullohen me Rregulloren e Brendshme të FKEE-së. 

3.Secili anëtar i Bordit të Drejtorëve (BD) e ka një (1) votë. Në rast të votave të barabarta, vota e Kryesuesit është vendimtare. Me përjashtim të rasteve të parapara në këtë ligj, vendimet e Bordit të Drejtorëve (BD) miratohen me shumicë të thjeshtë të votave të atyre që janë të pranishëm dhe që votojnë. 

4. Bordi i Drejtorëve (BD) mund të ftojë në seancat publike të Bordit persona si vëzhgues dhe ekspertë, të cilëve nuk do t’u lejohet qasje në informata konfidenciale. Vëzhgues të tillë mund të jenë përfaqësuesit e donatorëve, institucioneve financiare ndërkombëtare, odave ekonomike, organizatave jo qeveritare, dhe përfaqësues të institucioneve akademike. Të ftuarit dhe ekspertët nuk kanë të drejtë votimi, por mund të kërkojnë dhe të ftohen nga Kryesuesi për t’iu drejtuar Bordit të Drejtorëve (BD).

Neni 35
Shkarkimi i anëtarëve të Bordit të Drejtorëve (BD)

1. Anëtari i Bordit të Drejtorëve (BD) shkarkohet nga pozita në bazë të dispozitave të këtij ligji nëse:

1.1. ka vepruar ose vepron në kundërshtim me kërkesat e nenit 32 të këtij ligji; 

1.2. është dënuar me burgim prej së paku gjashtë (6) muajsh apo më shumë për vepër penale me vendim gjyqësor të formës së prerë;

1.3. është vetë debitor apo është përfshirë si debitor në procedurë të falimentimit apo insolvencës;

1.4. pasi është emëruar si anëtar i bordit i është shqiptuar masë disiplinore për shkelje të rëndë të detyrave të punës, nga organi kompetent ku shërben si zyrtar publik; 

1.5. nuk është në gjendje t’i ushtrojë funksionet e tij për shkak të gjendjes shëndetësore që zgjat për më shumë se gjashtë (6) muaj;

1.6. mungon në tri (3) mbledhje të njëpasnjëshme të Bordit të Drejtorëve (BD) pa arsyetim të qëndrueshëm. 

2. Anëtari i Bordit të Drejtorëve (BD) shkarkohet nga detyra nëse është angazhuar në aktivitete që nuk përputhen me standardet e integritetit, që përbëjnë shkelje të Kodit të Etikës së FKEE apo që janë të pahijshme për një anëtar të Bordit të Drejtorëve (BD).

3. Procedurën për shkarkimin e një anëtari të Bordit të Drejtorëve (BD) e inicion kryesuesi i Bordit të Drejtorëve (BD) të FKEE-së, ndërsa procesi i vendimmarrjes për shkarkimin e anëtarëve të Bordit të Drejtorëve (BD) kryhet në përputhje me rregulloret e brendshme të FKEE-së. Pas procedurës të iniciuar dhe zhvilluar nga Bordi i Drejtorëve (BD), Kryesuesi i Bordit të Drejtorëve (BD) e informon institucionin emërues për procedurën e zhvilluar, i jep arsyet për propozimin e shkarkimit të anëtarit dhe e kërkon një vendim përfundimtar për shkarkimin nga institucioni emërues. 

4. Shkarkimi i një anëtari të Bordit të Drejtorëve (BD) mund të ndodhë edhe me vendim të arsyetuar të institucionit emërues në rast se plotësohet cilido nga kushtet e përmendura në këtë ligj. Institucioni emërues e informon Bordin e Drejtorëve (BD) të FKEE-së dhe ministrinë përgjegjëse për energjinë për vendimin dhe e emëron një anëtar të ri brenda një muaji pas shkarkimit të anëtarit të mëparshëm. 

5. Çdo anëtar i Bordit ka të drejtë të ofrojë dorëheqjen e tij/ saj nga pozita e tij/ saj me njoftim paraprak të paktën një muaj. Në rast të dorëheqjes, anëtari i Bordit të Drejtorëve (BD)  e njofton Bordin e Drejtorëv (BD) e, duke e bërë të ditur datën efektive të dorëheqjes së tij. Institucioni emërues e zëvendëson anëtarin e dorëhequr brenda një muaji pas datës së dorëheqjes së anëtarit të mëparshëm, me mandat të kufizuar deri në fund të periudhës së Bordit Ekzistues. 

Neni 36
Drejtori Menaxhues

1. Drejtor Menaxhues i FKEE-së është zyrtari më lartë Ekzekutiv i FKEE-së, është përgjegjës për të gjitha vendimet menaxheriale dhe ato operative të FKEE-së. Drejtori Menaxhues i FKEE-së emërohet nga Bordi i Drejtorëve (BD)  për një mandat katër (4) vjeçar, me mundësi të riemërimit bazuar në performancën dhe vlerësimin.

2. Drejtori Menaxhues i FKEE-së duhet të ketë titull universitar në ekonomi, administrim biznesi, inxhinieri apo disiplina të ngjashme që ndërlidhen me veprimtarinë e FKEE-së dhe të ketë së paku (10) vjet përvojë pune, me së paku pesë (5) vjet përvojë menaxheriale në financa dhe/ose në fusha që ndërlidhen me aktivitetet e FKEE-së. 

3. Procedurat e detajuara të përzgjedhjes së Drejtorit Menaxhues të FKEE-së përcaktohen me Rregulloret e Brendshme të FKEE-së. Me rregulloren e brendshme përcaktohet një sistem vlerësimi me pikë, përmes të cilës, vlerësohet shkollimi, përvoja e fushës dhe të ngjashme, duke përfshirë shkallën e përmbushjes së kritereve, me qëllim që për pozitën e drejtorit menaxhues të përzgjidhet kandidati më i përshtatshëm për këtë pozitë.   

4. Drejtori Menaxhues i merr të gjitha vendimet menaxheriale dhe operative për FKEE-në
dhe është përgjegjës për:

4.1. përfaqësimin dhe menaxhimimin e punëve të FKEE-së dhe zbatimin e vendimeve e politikave të Bordit të Drejtorëve (BD);

4.2. dhënien e rekomandimeve për Bordin e Drejtorëve (BD) në lidhje me përmirësimin e operacioneve të FKEE-së dhe përputhshmërinë me këtë ligj dhe legjislacionin në fuqi;

4.3. sigurimin e përgatitjes dhe propozimit me kohë të planit afarist zhvillimor, planeve vjetore dhe planeve financiare, duke përfshirë nivelin e pagesave dhe ngarkesave, dhe dorëzimin e pasqyrave financiare vjetore për aprovim;

4.4. hartimin dhe dorëzimin e politikës për investim për aprovim nga Bordi i Drejtorëve (BD);

4.5. prezantimin e të gjitha veprimeve, rregullave, urdhrave e udhëzimeve të propozuara për aprovim nga Bordi i Drejtorëve (BD);

4.6. dhënien e rekomandimeve lidhur me emërimin e auditorit të jashtëm të FKEE-së;

4.7. punësimin e personelit sipas këtij Ligji dhe sipas Rregulloreve të Brendshme të aprovuara nga Bordi i Drejtorëve  (BD);

4.8. zhvillimin e veprimtarive tjera në përputhje me këtë Ligj dhe me Rregulloret e Brendshme të FKEE-së;

4.9. monitorimin e progresit të aktiviteteve të FKEE-së dhe përgatitjen e raporteve tremujore (3) të progresit për Bordin e Drejtorëve (BD), duke e pasqyruar qartë nivelin e të arriturave dhe indikatorët e performancës, arsyet për devijime negative të mundshme nga caqet e planifikuara dhe propozimin e veprimeve përkatëse korrigjuese për tejkalim të situatës, në pajtim të plotë me dispozitat e këtij Ligji dhe Rregulloreve të Brendshme të FKEE-së.

5. Drejtori Menaxhues merr kompensim nga FKEE-ja në formë të pagës së përcaktuar nga Bordi i Drejtorëve (BD), me propozim të Kryesuesit. Kjo pagë është kompensim i arsyeshëm duke u bazuar në buxhetin e FKEE-së dhe standardet e qeverisjes korporative të tij.

Neni 37
Shkarkimi i Drejtorit Menaxhues

1. Bordi i Drejtorëve (BD) mund ta shkarkojë Drejtorin Menaxhues në çdo kohë para skadimit të mandatit të tij në bazë të këtij Ligji, nëse ai/ajo:

1.1. është bërë i papërshtatshëm për të shërbyer si Drejtor Menaxhues sipas kërkesave të paragrafit 2 të  nenit 36 të këtij ligji;

1.2. është dënuar me burgim prej gjashtë (6) muajsh apo më shumë për vepër penale, me vendim gjyqësor të formës së prerë;

1.3. është vetë debitor apo është përfshirë si debitor në procedurë të falimentimit apo insolvencës;

1.4. me vendim të Gjykatës i është ndaluar ushtrimi i profesionit;

1.5. nuk është në gjendje t’i ushtrojë funksionet e një mandati të tillë për shkak të gjendjes shëndetësore që ka zgjatur më shumë se gjashtë (6) muaj;

1.6. sistematikisht mungon nga puna, duke mos e njoftuar Kryesuesin e Bordit të Drejtorëve (BD) për arsyet e justifikueshme;

1.7. FKEE-ja dështon në arritjen e indikatorëve të performancës të përcaktuar në planet vjetore, për arsye që bien nën përgjegjësinë e Drejtorit Menaxhues. 

2. Drejtori Menaxhues shkarkohet nga detyra nëse është angazhuar në aktivitete që nuk përputhen me standardet e integritetit dhe që përbëjnë shkelje të Kodit të Etikës të FKEE-së. 

3. Procedura dhe procesi i vendimmarrjes për shkarkimin e Drejtorit Menaxhues zhvillohet sipas Rregulloreve të Brendshme të FKEE-së.

4. Drejtori Menaxhues ka të drejtë të jep dorëheqje nga pozita e tij me njoftim paraprak prej së paku një (1) muaji.

5. Në rast të mungesës së Drejtorit Menaxhues, Bordi i Drejtorëve (BD) mund të autorizojë një anëtar të personelit të FKEE-së të ushtrojë përkohësisht rolin e Ushtruesit të Detyrës (UD) të Drejtorit Menaxhues për një periudhë deri në gjashtë muaj, ndërsa procesi i rekrutimit të Drejtorit Menaxhues është në vazhdim.

Neni 38
Parimet funksionale të FKEE-së

1. FKEE-ja funksionon në pajtim me ligjet e zbatueshme të Republikës së Kosovës dhe, varësisht nga burimi i fondeve, në pajtim me rregullat dhe kushtet e marrëveshjeve ndërkombëtare të financimit të ratifikuara nga Kuvendi i Republikës së Kosovës që përcaktojnë përdorimin e këtyre fondeve.

2. Funksionimi i FKEE-së bazohet në parimet themelore në vijim:

2.1. transparencën e plotë gjatë funksionimit, duke përfshirë transparencën ndaj publikut;

2.2. transparencën në prokurim dhe menaxhim të burimeve financiare;

2.3. respektimin e plotë të parimeve të llogaridhënies dhe raportimit financiar;

2.4. mosdiskriminimin, paanësinë dhe mundësitë e barabarta për të gjithë aplikuesit dhe përfituesit;  

2.5. promovimin e partneritetit dhe bashkëpunimit për arritjen e objektivave të tij me sektorin privat, partnerët ndërkombëtarë dhe institucionet e Republikës së Kosovës të nivelit qendror dhe lokal. 

3. Të gjitha investimet e FKEE-së bazohen në përmbushjen e kritereve teknike të projektit dhe aplikuesit të tij.

4. Fondi do të veprojë në baza programore tre (3) dhe (1) njëvjeçare. Aktivitetet e FKEE-së do të jenë në përputhje me politikat nacionale dhe sektoriale, me veprimet e tjera që i caktohen FKEE-së sipas dispozitave të këtij ligji apo legjislacionit tjetër në fuqi, dhe me programet e zbatimit të marrëveshjeve ndërkombëtare.

5. FKEE-ja vepron në bazë të qëndrueshme me tarifa apo burime të mjaftueshme të financimit, duke i përfshirë subvencionet qeveritare, për t’i mbuluar shpenzimet administrative dhe operative.

6. Dokumentet qeverisëse që e përbëjnë bazën ligjore për veprimtarinë e FKEE-së janë ky Ligj dhe Rregulloret e Brendshme që i përcaktojnë rregullat dhe procedurat e veprimit të FKEE-së dhe që i aprovon Bordi i Drejtorëve (BD). Rregulloret e brendshme përbëhen nga:

6.1. rregulloret që i qeverisin parimet dhe modalitetet e veprimit të FKEE-së;

6.2. thirrjet e hapura për propozime ose ftesat për shprehje të interesit për përfituesit e përshtatshëm që mund të kërkojnë që të jenë përfitues nga instrumentet financiare dhe programet e FKEE-së.

7. Stafi i FKEE-së i respekton plotësisht Parimet Funksionale dhe Kodin e Etikës që do të aprovojë Bordi i Drejtorëve (BD) dhe vepron në pajtim me to. 

Neni 39
Komponentët qarkullues dhe joqarkullues

1. Për ta siguruar qëndrueshmërinë e tij, FKEE-ja vepron, në parim, sipas mekanizmit qarkullues siç përcaktohet me kërkesat e këtij ligji.

2. FKEE-ja e mban paralelisht një komponent joqarkullues për të ofruar grante, garanci të pjesshme dhe instrumente financiare joqarkulluese të tjera, që mund të shfrytëzohen edhe për kthim të fondeve që FKEE-së i ofrohen nga ndonjë institucion financues sipas kushteve të kthimit. Pavarësisht burimit apo burimeve të financimit, buxheti i përgjithshëm i FKEE-së për komponentin joqarkullues duhet të jetë i mjaftueshëm për t’i mbuluar të gjitha shpenzimet administrative dhe operative në lidhje me këtë komponent. 

3. Ndarja e fondeve në komponentin qarkullues apo joqarkulles përcaktohet në marrëveshjet relevante para transferimit të fondeve në FKEE.

4. Edhe komponenti qarkullues, edhe ai joqarkullues do të monitorohen ndaras, duke përdorur sisteme të ndara të monitorimit dhe kontabilitetit.

5. Transferimi i fondeve nga komponenti joqarkullues në komponentin qarkullues ose nga komponenti qarkullues në atë joqarkullues mund të bëhet me vendim të Bordit të Drejtorëve (BD)., duke i shpjeguar plotësisht arsyet për një vendim të tillë dhe me aprovimin paraprak të ministrisë përgjegjëse për sektorin e energjisë dhe Ministrisë së Financave, Punës dhe Transfereve (MFPT), si dhe miratimin paraprak të donatorit ose institucionit financiar ndërkombëtar që i ka ofruar fondet përkatëse, kurdo që kjo të mund të zbatohet.

Neni 40
Llojet e instrumenteve të financimit

1. FKEE-ja, me vendim të Bordit të Drejtorëve (BD), mund të zhvillojë dhe ofrojë instrumente financiare të ndryshme në kuadër të komponentëve qarkullues dhe joqarkullues që promovojnë investime në fushën e Eiçiencës së Energjisë (EE), duke përfshirë integrimin e Burimeve të Ripërtëritshme të Energjisë (BRE) në mjedise të ndërtuara, siç janë: sistemet termike diellore, ftohja dhe ngrohja gjeotermike, përdorimi i biomasës dhe të ngjashme. 

2. Çdo instrument financiar hartohet dhe zbatohet duke e respektuar legjislacionin e zbatueshëm dhe marrëveshjet ndërkombëtare kur janë të zbatueshme, varësisht nga burimet e financimit.

3. Në secilin rast, FKEE-ja dhe përfituesi nënshkruajnë marrëveshje me të cilën përcaktohen të drejtat dhe obligimet e palëve.

4. Instrumentet financiare dhe marrëveshjet përkatëse mund të përfshijnë, mes tjerash:

4.1. marrëveshjet për shërbime energjetike për projektet të cilat FKEE duhet t’i zbatojë në tërësi në subjektet publike që janë përcaktuar në nenin 49 të këtij ligji;

4.2. llojet e tjera të marrëveshjeve, të kombinuara apo jo me grante për projektet që FKEE-ja duhet t’i financojë për konsumatorët e kualifikuar rezidentë dhe/apo për përfituesit e tjerë, siç është sektori i biznesit; 

4.3. Instrumentet dhe marrëveshjet e tjera të financimit, të orientuara drejt konsumatorëve të energjisë në sektorin publik dhe/ose privat, për mbështetjen ose zbatimin e masave të Efiçiencës së Energjisë (EE) që i janë besuar FKEE-së, me qëllim të arritjes së objektivave të përcaktuara me Ligjin për Efiçiencën e Energjisë (EE) ose me ligje të tjera përkatëse;

4.4 grantet, kur ekzistojnë burime financiare në dispozicion; 

4.5 marrëveshjet për bashkëfinancim. 

5. FKEE, përmes rregulloreve të brendshme dhe manualëve do të përcaktojë përmbajtjen e detuajuar të marrëveshjeve dhe kontratave specifike. 

6. FKEE-ja menaxhon në mënyrë të ndarë çdo instrument financiar.

Neni 41
Kushtet e përgjithshme për zbatim të Projekteve të mbështetura nga FKEE-ja

1. FKEE-ja do ta monitorojë për së afërmi zbatimin e marrëveshjes me përfituesin, për ta siguruar plotësimin e të gjitha kushteve të përcaktuara në kontratë në mënyrë transparente dhe profesionale.

2. Procedurat e vlerësimit dhe përbërja e komisioneve të vlerësimit për tenderë të realizuar nga Fondi apo nga përfituesit e Fondit përshkruhen në Thirrjet për Propozime apo Shprehje të Interesit. Komisionet e vlerësimit të tenderëve përfshijnë ekspertë teknikë dhe financiarë të specializuar për të siguruar që tenderi t’i plotësojë kushtet minimale teknike dhe specifikimet e përcaktuara në Thirrjen për Propozime dhe/ose në Dokumentet e Tenderit. Për vlerësimin e procedurave të tenderit dhe qëllimeve të tjera në bazë të nevojës për të ushtruar mandatin e vet, FKEE mund të kontraktojë ekspertë teknikë dhe financiarë të jashtëm.

3. FKEE do t’i kryejë pagesat vetëm pasi të jenë plotësuar kushtet dhe do të shqiptojë ndëshkimet vetëm në rast të mospajtueshmërisë me marrëveshjet relevante. 

4. FKEE-ja i përcakton, me rregullore të brendshme, modelet e kontratave për marrëveshjet për grante dhe për kontratat e tjera varësisht nga instrumentet që i zbaton sipas këtij ligji. 

Neni 42
Marrëveshjet për shërbime energjetike

1. Marrëveshjet për shërbime energjetike janë instrumenti kryesor i FKEE-së për zbatimin e investimeve në Efiçiencë të Energjisë (EE) në subjektet publike në kuadër të komponentit qarkullues.

2. Marrëveshja për shërbime energjetike nënshkruhet në mes të FKEE-së dhe subjektit publik në nivelin qendror ose lokal, përmes të cilës FKEE-së i mundësohet që t’i investojë fondet e veta në projekte të Efiçiencës së Energjisë (EE) dhe ta kthejë investimin nga subjekti publik, duke u bazuar në kursimet e parapara në kosto të energjisë.

3. Marrëveshja për shërbime energjetike zbatohet si në vijim: 

3.1. FKEE-ja shpallë Ftesë për Shprehje të Interesit në të cilën përkufizohen të gjitha afatet dhe kushtet e Marrëveshjes për Shërbime Energjetike, duke përfshirë, por duke mos u kufizuar me kriteret e përshtatshmërisë, kërkesat minimale teknike dhe të tjera, dokumentacionin që duhet ta dorëzojë parashtruesi i kërkesës, metodologjitë dhe supozimet kryesore për llogaritjen e energjisë bazë dhe kursimeve të parashikuara të energjisë dhe formularët e aplikimit;
 
3.2   FKEE-ja i vlerëson dhe i rendit projektet e përshtatshme, të realizueshme dhe me kosto efektive në bazë të kritereve transparente, objektive dhe jodiskriminuese të përcaktuara paraprakisht në Ftesën për Shprehje të Interesit. Kriteret përfshijnë, sipas rastit, kursimet e pritshme të energjisë, kosto-efektivitetin, periudhën e kthimit të investimit, gatishmërinë teknike, rëndësinë sociale, kontributin në objektivat kombëtare dhe shpërndarjen e balancuar territoriale. Projektet financohen sipas renditjes dhe brenda mjeteve në dispozicion. Data e dorëzimit mund të përdoret si kriter përcaktues vetëm ndërmjet projekteve me vlerësim të barabartë.

3.3. Për skema të standardizuara ose thirrje për të cilat fondet e disponueshme pritet të jenë të mjaftueshme për të gjitha projektet e pranueshme, FKEE-ja mund ta zbatojë parimin “i pari vjen, i pari shërbehet”. Ftesa për Shprehje të Interesit mund të synojë kategori të caktuara të ndërtesave ose përfituesve, në përputhje me objektivat kombëtare, nevojat sociale dhe prioritetet e përcaktuara në dokumentet strategjike.

3.4. për çdo projekt të përshtatshëm, masat e EE-së përcaktohen në hollësi, ndërsa llogariten energjia bazë dhe kursimet e parashikuara në kosto të energjisë nga ai investim;

3.4.1. vlerën e parashikuar të investimit nga FKEE-ja;

3.4.2. kursimet e parashikuara të energjisë dhe afatin e kthimit të investimit;

3.4.3. dispozita të qarta të shpagimit të kompensimit të investimit tek FKEE-ja; 

3.4.4. periudhën e shpagimit të kompensimit të investimit tek FKEE-ja, numrin e kësteve dhe shumat e shpagimit, sipas marrëveshjes me marrësin e investimit;

3.4.5. numrin e kësteve, që bazohet në kursimet e parashikuara të energjisë në kosto të energjisë të dakorduara në kontratën e nënshkruar me FKEE-në për një periudhë jo më të gjatë se pesëmbëdhjetë (15) vjet, në këste tremujore apo sipas marrëveshjes; periudha e shpagimit dhe/ose shuma e kësteve mund t’u përshtatet ndryshimeve të mundshme të çmimit të energjisë, me kusht që shuma e gjithëmbarshme t’i shpaguhet Fondit gjatë një periudhe jo më të gjatë se pesëmbëdhjetë (15) vjet;

3.4.6 ndëshkimet në rast të vonesave në shpagim, si dhe dispozitat e qarta që ia mundësojnë FKEE-së që ta zbatojë drejtpërsëdrejti kontratën nëpërmjet përmbaruesve privatë dhe/ose gjykatës apo çdo institucioni publik, siç mund të ndodhë në të ardhmen. 

4. FKEE-ja është përgjegjës për organizimin e përgatitjes së specifikimeve teknike, hartimin e projektit dhe dokumentacionit përkatës për tender, prokurimin e punimeve dhe shërbimeve dhe nënshkrimin e të gjitha kontratave me operatorët ekonomikë. 

5. Përmbyllja përfundimtare e punimeve dhe shërbimeve vërtetohet nga një komision i pranimit, përbërja e së cilit përcaktohet në thirrjen për propozime dhe/ose në dokumentacionin e tenderimit.

6. Verifikimi i kursimeve të energjisë përcaktohet në rregulloren dhe procedurat e brendshme përkatëse të FKEE-së. Institucioni përfitues e kthen investimin e kapitalit në FKEE, duke përfshirë të gjitha shërbimet sipas marrëveshjes.

7. Marrëveshja për shërbime energjetike nuk konsiderohet borxh publik sipas Ligjit për Borxhin Shtetëror.


Neni 43
Zbatimi i marrëveshjeve për shërbime energjetike në sektorin privat

1. FKEE-ja mund të zbatojë marrëveshje për shërbime energjetike edhe me subjektet e sektorit privat, me qëllim të financimit dhe zbatimit të investimeve në efiçiencë të energjisë, në përputhje me këtë ligj, aktet nënligjore dhe rregullat e brendshme të FKEE-së. Për zbatim të kësaj komponentë vendos Bordi i Drejtorëve (BD) të FKEE-së, pas një analize të mirëfilltë lidhur me zgjerimin e këtij komponenti në sektorin privat.

2. Marrëveshja për shërbime energjetike në sektorin privat nënshkruhet ndërmjet FKEE-së dhe subjektit privat përfitues, përmes së cilës FKEE-ja financon ose bashkëfinancon masat e Efiçiencës së Energjisë (EE), ndërsa subjekti privat e kthen investimin sipas kushteve, afateve dhe mënyrës së përcaktuar në marrëveshje.

3. Përzgjedhja e subjekteve private përfituese bëhet përmes procedurave transparente dhe konkurruese, duke u bazuar në kriteret e përcaktuara nga FKEE-ja, përfshirë përshtatshmërinë e përfituesit, realizueshmërinë teknike dhe financiare të projektit, kosto-efektivitetin dhe kursimet e pritshme të energjisë.

4. Marrëveshja për shërbime energjetike me subjektin privat përcakton së paku vlerën e investimit, masat e Efiçiencës së Energjisë (EE), kursimet e pritshme, afatin dhe mënyrën e kthimit të investimit, garancitë ose sigurimet përkatëse, si dhe pasojat në rast të moszbatimit ose vonesës në përmbushjen e detyrimeve.

5.Procedurat e aplikimit, vlerësimit, miratimit, zbatimit, monitorimit, verifikimit të kursimeve dhe kthimit të investimit për marrëveshjet për shërbime energjetike në sektorin privat përcaktohen me Rregullore të Brendshme të Miratuar nga Bordi i Drejtorëve (BD) të FKEE-së.

Neni 44
Burimet e financimit të FKEE-së

1. Burimet e financimit të FKEE-së përfshijnë:

1.1. kapitalin fillestar të Fondit të siguruar nga buxheti i shtetit dhe/ose ndihma e donatorëve që e mundëson themelimin dhe vitet e para të veprimit të tij, derisa fondi të bëhet plotësisht i vetëqëndrueshëm. Kapitali fillestar mund të përdoret për t’i mbuluar shpenzimet operative dhe planifikohet në kuadër të ministrisë përgjegjëse për financa;

1.2. kontributet e kapitalit nga Qeveria e Kosovës apo donatorët në formë të grantit apo subvencioneve, në mënyrë që të arrihen objektivat kombëtare të Efiçiencës së Energjisë;

1.3. kontributet në natyrë nga Qeveria e Kosovës, siç janë ofrimi i hapësirave për zyra apo të ngjashme; 

1.4. kapitali qarkullues i investuar në formë të marrëveshjes për shërbime të energjisë (MShE-së) dhe produkteve të tjera;

1.5. të hyrat nga investimet në formë të tarifave, ngarkesave dhe kamatave, nëse është e zbatueshme;

1.6. të hyrat nga interesi i kapitalit dhe pasurive të deponuara;

1.7. kontributet kapitale që vijnë nga burimet e tjera të përcaktuara në dispozitat e këtij ligji, siç është skema e obligimeve për Efiçiencë të Energjisë (EE);

1.8. huatë, kur është e aplikueshme. 

Neni 45
Tarifat

1. FKEE-ja mund të aplikojë tarifa në komponentët qarkullues edhe në atë joqarkullues, të cilat i zbaton për të siguruar qëndrueshmërinë e tij financiare dhe institucionale në përputhje me qëllimin për të cilin është themeluar. 

2. Niveli i tarifave bazohet në parimin se funksionimi, menaxhimi dhe administrimi i FKEE-së udhëhiqen nga racionaliteti, efikasiteti dhe shfrytëzimi efektiv i burimeve në dispozicion, duke siguruar njëkohësisht funksionimin e qëndrueshëm të Fondit.



Neni 46
Raportimi financiar dhe auditimi 

1. FKEE-ja mban llogari dhe regjistra në pajtim me standardet ndërkombëtare të raportimit financiar (SNRF-të) për ta pasqyruar veprimtarinë dhe kushtet financiare të tij.

2. Viti financiar i FKEE-së fillon në ditën e parë të janarit dhe përfundon në ditën e fundit të dhjetorit.

3. FKEE-ja i përgatit pasqyrat vjetore financiare në pajtim me Standardet Ndërkombëtare të Raportimit Financiar (SNRF-të). Pasqyrat financiare të FKEE-së auditohen dhe publikohen pa vonesë, jo më vonë se deri më 30 qershor për vitin paraprak. 

4. Llogaritë, librat dhe pasqyrat financiare të FKEE-së auditohen nga një auditor i jashtëm i pavarur nga lista e aprovuar e auditorëve ligjorë dhe kompanive të auditimit të Këshillit Kosovar për Raportim Financiar dhe i emëruar nga Bordi i Drejtorëve (BD). I njëjti Auditor i Jashtëm (AJ) apo kompani nuk mund të përdoret për më shumë se tri (3) vjet rresht.

5. FKEE-ja duhet t’ia dorëzojë pasqyrat financiare të audituara Bordit të Drejtorëve (BD) për aprovim. Drejtori Menaxhues është përgjegjës që Bordit të Drejtorëve (BD) t’i dorëzohen pasqyrat financiare të audituara të FKEE së paku pesëmbëdhjetë (15) ditë para finalizimit dhe aprovimit të tyre.

6. FKEE-ja publikon raportin vjetor dhe pasqyrat financiare të audituara në faqen e vet në internet.

7. Raporti vjetor përfshin, mes tjerash, të gjitha informatat relevante për aktivitetet dhe objektivat e arritura gjatë vitit të raportimit, listën e projekteve dhe burimet financiare të investuara, të kthyera dhe në dispozicion. 

8. FKEE-ja ia dërgon raportet vjetore Qeverisë së Republikës së Kosovës (QRK) jo më vonë se deri më 30 qershor të vitit vijues për vitin fiskal paraprak.

9. Si subjekt publik, FKEE-ja u nënshtrohet edhe auditimeve nga Auditori i Përgjithshëm (AP) i Republikës së Kosovës në përputhje me kërkesat e ligjit për Auditorin e Përgjithshëm (AP) dhe Zyrën Kombëtare të Auditimit (ZKA).  


KAPITULLI VII 
DISPOZITAT NDËSHKUESE 

Neni 47
Masat dhe gjobat administrative

1. Mos përmbushja e objektivave individuale për kursim në konsumin final vjetor të energjisë nga një person juridik i përfshirë në skemën e obligimeve për Efiçiencë të Energjisë (EE) sipas nenit 6 paragrafit 3 të këtij ligji rezulton në gjobë prej dyqind (200) deri në dy mijë (2000) euro.

2. Mosvendosja e informatave/të dhënave të përcaktuara me këtë ligj në platformë nga organi shtetëror, shpërndarësi i energjisë, ofruesi i shërbimeve energjetike ose ofruesi i subvencionit çon në paralajmërim, ndërsa nëse shkelja nuk korrigjohet brenda tridhjetë (30) ditëve pas paralajmërimit rezulton në gjobë prej dyqind (200) deri në dymijë (2000) euro.

3. Pengimi i funksionimit të tregut të shërbimeve energjetike nga një ofrues i energjisë ose një (1) operator i sistemit të transmisionit, shpërndarës i energjisë dhe furnizues i energjisë me pakicë, duke përfshirë pengimin e qasjes në shërbime energjetike për konkurrentët dhe ushtrimin e keqpërdorimit të pozitës dominuese, sanksionohet sipas Ligjit për Konkurrencën.

4. Moszbatimi i Auditimit të Energjisë (AE) nga ndonjë ndërmarrje, moszbatimi i vënies në zbatim të një sistemi të certifikuar të menaxhimit të energjisë dhe/ose mosdorëzimi i ndonjë kopjeje të raportit të auditimit të energjisë të realizuar në Ministri dhe mosnjoftimi për vënien në zbatim të një sistemi të certifikuar të menaxhimit të energjisë rezulton në paralajmërim, ndërsa moskorrigjimi i shkeljes brenda nëntëdhjetë (90) ditëve pas paralajmërimit rezulton në gjobat në vijim:

4.1. personi fizik dhe personi përgjegjës i personit juridik mund të gjobiten me tridhjetë (30) euro deri dymijë (2000) euro; 

4.2. personat fizikë që ushtrojnë biznese individuale mund të gjobiten me dyqind (200) deri në pesë mijë (5000) euro; 

4.3. personi juridik mund të gjobitet me pesëqind (500) euro deri në njëzetmijë (20.000) euro. 

5. Mosvlerësimi i potencialit të Efiçiencës së Energjisë (EE) të sistemit nga Operatori i Sistemit të Transmisionit (OST) ose Operatori i Sistemit të Shpërndarjes (OSSh) rezulton në gjobë prej njëzet mijë (20.000) deri në gjashtëdhjetë mijë (60.000) euro.

6. Moszbatimi i masave të përcaktuara nga organi përkatës kompetent për zhvillimin e infrastrukturës së ngrohjes dhe ftohjes qendrore efiçiente rezulton në gjobë prej njëzet mijë (20.000) deri në gjashtëdhjetë mijë (60.000) euro.


Neni 48
Procedura për vendosjen dhe pagimin e gjobave administrative 

1.  Njësia përkatëse e inspektimit të energjisë në ministrinë përgjegjëse për energji është përgjegjëse për inspektimin që mbulon fushëveprimi i këtij ligji dhe shqiptimin e gjobës për kundërvajtje administrative sipas këtij ligji.  

2.Gjobat e përcaktuara me këtë ligj paguhen në Fondin e Konsoliduar të Republikës së Kosovës në afat prej tridhjetë (30) ditësh pas datës kur atij/asaj i dorëzohet vendimi për gjobën.

3. Pagesa e gjobës së përcaktuar në këtë ligj nuk e liron personin nga obligimi për ta korrigjuar shkeljen. Nëse personi nuk e korrigjon shkeljen brenda gjashtë (6) muajve, Inspektorati e përdor të njëjtën procedurë për të shqiptuar gjoba shtesë. 

4. Nëse gjoba paguhet brenda afatit të përcaktuar në vendim, shkelësi lirohet nga pagesa e pesëdhjetë për qind (50%) të shumës së gjobës së shqiptuar. 

5. Në rast të mospagimit të gjobës së shqiptuar brenda afatit të përcaktuar në pikën 2 të këtij neni, shkelësi administrativ është përgjegjës për një tarifë mospagimi në shumën e normës vjetore të interesit të shumës së gjobës së caktuar me vendimin për gjobën sipas dispozitave të legjislacionit relevant. Në rast të mospagimit të gjobës dhe detyrimit të mos pagesës brenda një (1) muaji pas shqiptimit të tarifës së mospagesës, si gjoba, ashtu edhe tarifa e mospagesës zbatohen menjëherë. 

6. Palët e pakënaqura me vendimet e nxjerra nga njësia e inspektimit të energjisë kanë të drejtë të paraqesin ankesë ndaj një vendimi të tillë sipas procedurave dhe afateve të parapara me Ligin për Inspektime. 

7. Organi epror që shqyrton ankesat sipas paragrafit 6 të këtij neni është Komisioni i ankesave i themeluar me vendim të Ministrit në Ministrinë përgjegjëse për energji. Puna dhe procedura e komisionit të ankesave bazohet në rregullat e përcaktuara për organet kolegjiale në Ligjin përkatës për Procedurën e Përgjithshme Administrative. 

KAPITULLI VIII
DISPOZITAT KALIMTARE DHE PËRFUNDIMTARE

Neni 49
Aktet nënligjore

1. Brenda një (1) viti pas hyrjes në fuqi të këtij ligji nxirren aktet nënligjore në vijim: 

1.1 Udhëzimi Administrativ (UA) për llogaritjen e energjisë elektrike nga bashkëprodhimi;

1.2 Udhëzimi Administrativ (UA) për metodologjinë e përcaktimit të efiçiencës nga procesi i bashkëprodhimit;

1.3 Udhëzimi Administrativ (UA) lidhur me kërkesat për efiçiencën e energjisë për blerjen e produkteve, shërbimeve dhe ndërtesave nga institucionet publike;

1.4 Udhëzimi Administrativ (UA) për përmbajtjen e energjisë së lëndëve djegëse të përzgjedhura për përdorim fundor;

1.5 Udhëzimi Administrativ (UA) për metodat dhe parimet e zakonshme për llogaritjen e ndikimit të Efiçiencës së Energjisë (EE);

1.6 Rregullore për auditimet energjetike, trajnimin, certifikimin dhe licencimin e Auditorëve të Energjisë (AE), autorizimin e ofruesve të programeve të trajnimit, dhe sistemin e kontrollit të pavarur të auditimeve energjetike; 

1.7 Rregullorja për kërkesat minimale për faturimin dhe informatat e faturimit në bazë të konsumit aktual, sipas dispozitave për kërkesat kontraktuale të Ligjit për Energjinë Elektrike dhe siç përcaktohet nga Zyra e Rregullatorit për Energji (ZRrE) përmes Rregullës për Kushtet e Përgjithshme për Furnizimin me Energji;

1.8 Udhëzimi Administrativ për kriteret minimale për faturimin dhe informatat e konsumit të ngrohjes, ftohjes qendrore;

1.9 Udhëzimi Administrativ (UA) për potencialin e efiçiencës në ngrohje dhe ftohje;

1.10 Udhëzimi Administrativ (UA) për kushtet e përgjithshme për analizën e kostos kundruall dobisë;

1.11 Udhëzimi Administrativ (UA) për certifikatën/garancinë e prejardhjes për energjinë elektrike të prodhuar nga bashkëprodhimi me efiçiencë të lartë;

1.12 Udhëzimi Administrativ (UA) për kriteret e Efiçiencës së Energjisë (EE) për rregullimin e rrjetit të energjisë dhe për tarifat e rrjetit të energjisë elektrike;

1.13 Udhëzimi Administrativ (UA) për kërkesat e Efiçiencës së Energjisë (EE) për Operatorët e Sistemit të Transmisionit (OST) dhe Operatorët e Sistemit të Shpërndarjes (OSSh);

1.14 Rregullore për kornizën e përgjithshme për raportim për Efiçiencë të Energjisë (EE), duke përfshirë edhe procedurat raportimit përmes platformës; 

1.15. Udhëzim Administrativ (UA) për kërkesat minimale të kontratave të performancës së energjisë me sektorin publik, specifikimet e tenderit dhe procedurat për buxhetimin dhe zbatimin e tyre; 

1.16. Udhëzim Administrativ (UA) për ofruesit e shërbimeve energjetike (ESCO), shërbimet energjetike dhe kontratat e performancës së energjisë;

1.17 Rregullorja për trajnimin, certifikimin dhe licencimin e menaxherëve të energjisë;

1.18 Udhëzimi Administrativ (UA) për kriteret, procedurat, metodologjinë e analizës së kostos dhe përfitimit, përgjegjësitë institucionale, monitorimin dhe raportimin për zbatimin e parimit “Efiçienca e Energjisë  (EE) së pari”;

1.19 Rregullore për skemën e obligimeve për Efiçiencë të Energjisë (EE), metodologjinë e skemës së obligimeve dhe masat alternative të politikave;

1.20. Rregulloren për stimujt, instrumentet mbështetëse dhe lehtësirat financiare për masat, produktet dhe shërbimet me efiçiencë të lartë të energjisë dhe përmirësimin e Efiçiencës së Energjisë (EE) në ndërtesa, si dhe kriteret dhe kushtet për përfitimin e tyre. 

2. Ministria përgjegjëse për energji dhe ministria përgjegjëse për tregti dhe industri, në afat prej tridhjetë (30) muajsh nga hyrja në fuqi e këtij ligji, në përputhje me kornizën e etiketimit të energjisë të përcaktuar nga Bashkimi Evropian (BE), dhe në përputhje me kërkesat e përcaktuara në nenin 28 të këtij ligji, i propozojnë Qeverisë së Republikës së Kosovës (QRK) për miratim aktet nënligjore për etiketimin e energjisë për pajisjet elektrike shtëpiake si në vijim:

2.1 Rregullore për kërkesat për etiketimin e energjisë për enëlarëse shtëpiake; 

2.2 Rregullore për kërkesat për etiketimin e energjisë për frigoriferët dhe pajisjet me ngrirje të thellë; 

2.3 Rregullore për kërkesat për etiketimin e energjisë për rrobalarëse shtëpiake; 

2.4 Rregullore për kërkesat për etiketimin e energjisë për televizorët; 

2.5 Rregullore për kërkesat për etiketimin e energjisë për kondicionerët e ajrit; 

2.6 Rregullore për kërkesat për etiketimin e energjisë për rroba tharëset shtëpiake; 

2.7 Rregullore për kërkesat për etiketimin e energjisë për llambat dhe ndriçuesit elektrikë; 

2.8 Rregullore për kërkesat për etiketimin e energjisë për fshesat e rrymës; 

2.9 Rregullore për kërkesat për etiketimin e energjisë për ngrohëset e hapësirës; 

2.10 Rregullore për kërkesat për etiketimin e energjisë për ngrohëset e ujit dhe rezervuarët për magazinim; 

2.11 Rregullore për kërkesat për etiketimin e energjisë për furrat shtëpiake, pllakat montuese dhe aspiratorët; 

2.12 Rregullore për kërkesat për etiketimin e energjisë për njësitë e ventilimit të banimit; 

2.13 Rregullore për kërkesat për etiketimin e energjisë për ftohjen profesionale; 

2.14 Rregullore për kërkesat për etiketimin e energjisë për ngrohëset e hapësirës lokale; 

2.15 Rregullore për kërkesat për etiketimin e energjisë për kaldajat me lëndë djegëse të ngurtë.

3. Ministria përgjegjëse për energji dhe ministria përgjegjëse për tregti dhe industri, në afat prej tridhjetë (30) muajsh nga hyrja në fuqi e këtij ligji, në përputhje me rregullativën e ekodizajnit për pajisjet që konsumojnë energji të përcaktuar nga Bashkimi Evropian (BE), dhe në përputhje me kërkesat e përcaktuara në nenin 29 të këtij ligji, i propozojnë Qeverisë së Republikës së Kosovës (QRK) për miratim aktet nënligjore për ekodizajn, që kanë të bëjnë me Efiçiencën e Energjisë (EE) dhe performancën e energjisë për produktet në vijim: 

3.1 Rregullore për kërkesat e ekodizajnit për serverët dhe produktet e ruajtjes së të dhënave; 

3.2 Rregullore për kërkesat e ekodizajnit për elektromotorët dhe rregullatorët frekuencorë të shpejtësisë; 

3.3 Rregullore për kërkesat e ekodizajnit për pajisjet për ftohëse; 

3.4 Rregullore për kërkesat e ekodizajnit për burimet e dritës dhe ingranazhet e veçanta të kontrollit; 

3.5 Rregullore për kërkesat e ekodizajnit për ekranet elektronike; 

3.6 Rregullore për kërkesat e ekodizajnit për pajisjet enëlarëse shtëpiake; 

3.7 Rregullore për kërkesat e ekodizajnit për makinat rrobalarëse dhe rrobatharëse; 

3.8 Rregullore për kërkesat e ekodizajnit për pajisjet ftohëse me funksion të shitjes direkte; dhe

3.9 Rregullore për kërkesat e ekodizajnit për pajisjet shtëpiake të tjera.

4. FKEE-ja i nxjerr këto rregullore dhe procedura të brendshme: 

[bookmark: _Hlk160525049]4.1 Rregullore për Organizim të Brendshëm të FKEE-së;

4.2 Rregullat e Punës në FKEE-së; 

4.3 Kodin e Etikës të FKEE; 

4.4 Rregullore për Rekrutimin, Menaxhimin dhe Kompensimin e Personelit të FKEE-së;

4.5 Rregullore për Menaxhimin e Përgjithshëm Financiar të FKEE-së;

4.6 Rregullore për Sistemit të Kontrollit të Brendshëm të FKEE-së;

4.7 Rregullore për përgatitjen dhe shpalljen e thirrjeve për propozime të FKEE-së;

4.8 Rregullore për Punën e Bordit të Drejtorëve të FKEE-së;

4.9 Rregullore për kriteret dhe procedurat e investimit përmes MShE në sektorin privat; 

4.10 Manualet Operative të skemave të financimit nga FKEE;

4.11 Rregullore, procedura dhe akte tjera sipas nevojës, në përputhje me nevojat e FKEE-së për zbatimin e këtij ligji në fushën e detyrave dhe përgjegjësive të tij.


Neni 50
Dispozitat Kalimtare

1. Auditorët e Energjisë (AE) të cilët, në ditën e hyrjes në fuqi të këtij ligji, janë të regjistruar në regjistrin e Auditorëve të Energjisë (AE) dhe kanë status aktiv, pajisen me licencë të auditorit të energjisë sipas kërkesave të këtij ligji dhe aktit përkatës nënligjor. Deri në përfundimin e procedurës së licencimit, ata vazhdojnë të ushtrojnë veprimtarinë, me kusht që kërkesën për licencë ta paraqesin brenda afatit të përcaktuar me akt nënligjor.

2. Me kusht që të mos jenë në kundërshtim me këtë ligj dhe deri në aprovimin e akteve nënligjore për zbatimin e këtij Ligji, zbatohen aktet nënligjore që janë nxjerrë duke u bazuar në Ligjin Nr. 06/L-079 për Efiçiencë të Energjisë.

Neni 51
Shfuqizimi 

1. Me hyrjen në fuqi të këtij ligji, shfuqizohet legjislacioni në vijim: 

1.1 Ligji 06/L-079 për Efiçiencë të Energjisë (Gazeta Zyrtare e Republikës së Kosovës / Nr. 21 / 5 dhjetor 2018).

1.2 Kreu III, nenet nga 43 deri në 57 të Ligjit Nr. 08/l-123 për Ndryshimin dhe Plotësimin e Ligjeve që kanë të bëjnë me racionalizimin dhe vendosjen e vijave llogaridhënëse të agjencive ekzekutive (Gazeta Zyrtare e Republikës së Kosovës / Nr.11/ 17 maj 2023). 

1.3 Kapitulli XXXIV, nenet 101 deri 104 të Ligjit Nr. 08/L-176 për Ndryshimin dhe Plotësimin e Ligjeve që përmbajnë procedura të veçanta administrative dhe harmonizimin e tyre me Ligjin Nr. 05/l-031 për Procedurën e Përgjithshme Administrative. 

Neni 52
Hyrja në fuqi 

Ky ligj hyn në fuqi pesëmbëdhjetë (15) ditë pas publikimit në Gazetën Zyrtare (GZ) të Republikës së Kosovës.

